title: Kikka

text: Ensimmäisen albumin tuoma menestys hyödynnettiin, ja uutta pitkäsoittoa alettiin tehdä saman tien. Kakkoslevy "Kiihkeät tuulet" ilmestyi kesällä 1990, ja sitä myytiin esikoistakin enemmän. Kesäisestä nimikkokappaleesta tuli hitti, kuten myös Ami Aspelundilta coveroidusta kappaleesta "Apinamies". Samana vuonna Kikka osallistui vielä Syksyn säveleen kaiketi uransa tuon jälkeen tunnetuimmaksi tulleella kappaleella Sukkula Venukseen. Kappale oli Juha Vainion sanoittama. Sanat lähetettiin Sveitsistä asti ja melkoisessa kiireessä. Kyseinen kappale jäi samalla myös Junnun tiettävästi viimeiseksi kokonaan itse tekemäksi ja levytetyksi sanoitukseksi. Kikka sijoittui kisassa kolmanneksi Rainer Frimanin ja Irwinin jälkeen. Kolmosalbumia "Kikka 3" myytiin 62 000 kappaletta, ja se sisältää myös Sukkula Venukseen -kappaleen. Tässä vaiheessa Kikalle alkoivat tehdä musiikkia pääasiallisesti Ilkka Vainio, Risto Asikainen sekä Aappo I. Piippo yhdessä Veikko Samulin kanssa Juha Vainion kuoltua. Kikka 3 -albumilta julkaistiin myös single "Onnen nainenkin silloin vasta saa" / "Geisha mä olen sun", jonka ykköspuoli oli ensimmäinen Suomessa levytetty naisen esittämä rap-kappale. Vuonna 1991 Kikka osallistui jälleen Syksyn säveleen, tällä kertaa kappaleella Kierrätä pyöritä mua. Edellisen vuoden tapaan kappale sijoittui kolmanneksi. Tässä vaiheessa suosio kuitenkin kääntyi ensimmäistä kertaa artistia vastaan, ja Kikka joutuikin äänihuulileikkaukseen liian keikkailun vuoksi.


title: Kikka

text: Vuonna 1992 Kikka osallistui euroviisukarsintoihin muttei päässyt finaaliin asti. Hänen unelmanaan oli päästä edustamaan Suomea euroviisuissa, mutta tämä toive ei koskaan toteutunut. Euroviisuhuuman jälkeen ilmestynyt Parhaat puoleni oli Kikan ensimmäinen kokoelma-albumi, jolla oli tosin mukana myös neljä uutta kappaletta: Kierrätä pyöritä mua, Painetta palloon, Parhaat puoleni ja Zoomaile mua. Euroviisuhuumassa levy myi vielä 37 000 kappaletta. Samalla se oli Kikan viimeinen albumi, jota myytiin kasettina, LP:nä ja CD:nä.


title: Kikka

text: Neljäs pitkäsoitto ilmestyi 1993, ja laman hengessä nimikkokappale oli "Käyrä nousemaan". Tämän lisäksi hitti saatiin kappaleesta "Tartu tiukasti hanuriin", jota Kikka ei itse olisi halunnut laulaa. Albumilla oli monia hitaita kappaleita, jotka eivät purreet yleisöön yhtä hyvin kuin hittikappaleet. Tämä olikin jonkinasteinen muutos edellisiin albumeihin verrattuna. Myös albumin kannet olivat hillitympiä ja naisellisempia. Tässä vaiheessa myös LP-levyt olivat jo osin poistuneet myynnistä, ja Kikka on arvellut tämän vaikuttaneen levymyyntiin. Toisaalta hän kertoo itse tuolla albumilla olleen eniten keikkaohjelmistossa säilyneitä kappaleita. Albumi jäi Kikan toiseksi viimeiseksi kultalevyksi. Vuonna 1994 ilmestyi viimeinen Kikka-albumi, jolla aiemmat tekijät olivat mukana. Kappaleiden lyriikat muuttuivat yleisesti vähemmän rohkeiksi, ja tarkoituksena oli pyrkiä enemmän perinteisen iskelmän suuntaan sanoituksessa. Sävellykset kyseisellä albumilla puolestaan ovat kuitenkin hyvin diskohtavia. Kultalevy jäi todella täpärälle; kultalevyrajaa laskettiin 20 000 kappaleeseen vuoden 1994 alusta, ja albumi myikin lähes tuon verran. Albumilla on muun muassa duetto Kari Tapion kanssa sekä Jukka Virtasen sanoittama kappale. Kikka on kertonut kärsineensä ns. burn outista tuohon aikaan.


title: Kikka

text: Suosio hiipui edelleen. Vuonna 1995 julkaistiin remix-albumi vanhoista kappaleista. Sävellykset olivat Hausmyllyä. Uutena kappaleena levyllä oli "Kaikki lähtee aikanaan". Kikka itse on pitänyt albumin tekemistä "vikatikkinä" ja todennut POP-lehden haastattelussa, että "moni kokee ne (remixatut kappaleet) silti vääryydeksi noita kappaleita kohtaan". Kaiketi tämän takia samana vuonna kyhättiin vielä kokoelma-albumi "Parhaat", jolla on Kikan 20 kappaletta vuosilta 1989–1994. Kikka jätti julkisuuden vuoden 1995 lopussa. Vielä tuona vuonna hän esiintyi muun muassa Suomen kultajuhlissa. Kikka siirtyi omatoimisesti syrjään kaikesta julkisuudesta vuoteen 1997 asti. Kikka on luonnehtinut tuota aikaa POP-lehden haastattelussa seuraavasti: "Mulla ei ollut sellaista pelkoa, että 'mitä jos mua ei huomenna enää muistetakaan'. Tämä on myös ihmetyttänyt monia. Kun mä jäin äitiyslomalle, niin monet kyseli multa, että kuinka mä uskallan jäädä yli vuodeksi äitiyslomalle, kun muut lomailevat kaksi tai kolme kuukautta. Mutta mä ajattelin, että mulla on niin uskollisia faneja ja keikoilla kiertäjiä, että ne ymmärtää sen että mä haluan olla vuoden kotona. Äitiysloman jälkeen mä kyllä huomasin mitä ongelmia pitkästä tauosta oli. Mutta kuitenkin edelleen suurin osa suomalaisista tiesi kuka Kikka on ja se oli mun suurin valttikorttini ja mä olen saanut uutta musiikkia tehtyä sekä media on ollut kiinnostunut mun tekemisistäni". Kun Kikka teki paluun vuonna 1997, hän pyrki jatkamaan aiempien albumien johdattamalla tiellä. Paluunsa jälkeen Kikka halusi tehdä entistä "aikuismaisempaa" iskelmää. Tästä toiveesta syntyikin kappale "Rakkauden talo", jonka sävelsi Veikko Samuli ja sanoitti Jori Nummelin. Kikan mukaan tuota kappaletta ei edes haluttu soittaa radiossa, koska ajateltiin, ettei Kikka voi laulaa "vääränlaista" musiikkia. Tämän epäonnistumisen jälkeen Kikalle suunniteltiin vielä perinteistä pikkutuhmaa albumia, jonka luonnoksena julkaistiin kappale "Pystyyn ponnahtanut" singlenä vuonna 1998. Kikka ei enää kuitenkaan kokenut tätä tyyliä omakseen. Vielä vuonna 1999 hän julkaisi yhden singlen, "Tulikirjaimin". Single oli omakustanne. Tämä kertoo osaltaan, missä vaikeuksissa Kikka oli levytysuransa suhteen tuohon aikaan.


title: Kikka

text: Uutta albumia saatiin odottaa vuoteen 2000 asti, vaikka jo "Rakkauden talo" -singlen sisäkannessa vihjataan uudesta albumista. Vuonna 2000 Kikka yritti tehdä paluuta uudella albumilla, mutta levy-yhtiö ja tekijät olivat vaihtuneet eikä levy menestynyt. Ainoastaan manageri pysyi samana. Kikka oli halunnut itse vaihtaa levy-yhtiötään Audiovoxista Motleyyn. "Herkut lisukkeineen" -albumiaan hän luonnehti POP-lehden haastattelussa "rokahtavammaksi". Kikan odotukset "Herkut lisukkeineen" -albumin suhteen eivät kuitenkaan oletettavasti täyttyneet; vuoden 1999 lopussa tehdyssä haastattelussa hän kaipasi kovasti ensimmäisen albuminsa kaltaisia kappaleita levytettäväksi, vaikka "Herkut lisukkeineen" -albumilta oli jo julkaistu single ja albumi oli käytännössä valmis. Albumi floppasi täysin, eikä siltä saatu ainuttakaan menestyskappaletta.


title: Kikka

text: 2000-luvulla laulajan uraa varjostivat terveysongelmat ja alkoholismi. Kikan viimeiseksi jäänyt julkaisu oli vuonna 2002 julkaistu single Mika Sundqvistin kappaleesta ”Moottoripyörä on moottoripyörä”. Hän teki myös satunnaisia vierailuja Mikko Alatalon albumeilla. Viimeiseksi levylliseksi kappaleita jäi Poptorin kanssa tehty "Hitit"-albumi, joka myi kultalevyn verran. Vuonna 2004 Kikka lähetti ihailijoilleen avoimen kirjeen, jossa kertoi vetäytyvänsä keikkalavoilta. Lääkärit olivat jo aiemmin määränneet hänelle kuukausien sairauslomia. Hänen leskensä Hannu Sirén vahvistaa, että syynä väsymykseen oli rooliristiriita äitiyden ja yöllä tanssijoita viihdyttävän artistin välillä. Kikka halusi lapsen saatuaan lopullisesti muuttaa imagoaan, mutta yritys epäonnistui. Tämä oli suuri pettymys Kikalle. Keikkamyyjät ja yleisö halusivat vanhoja hittejä. Kikka itse on sanonut myös painon ja ulkonäön vaikuttaneen liikaa uraansa. Ulkonäköpaineet, joita ikääntyminen ja ulkonäön muuttuminen toivat, yhdistettynä Kikan imagoon olivat vaikeasti hoidettavana yhdistelmä. Alan vaihtoakin Kikka ehti harkita, olihan hän toiminut jo ennen uraansa mm. tiskijukkana ja pankin kassalla sekä Lumenen meikkikonsulttina.


title: Kikka

text: Kikka oli naimisissa Hannu Sirénin kanssa, ja heillä on yksi tytär. Kikka menehtyi sydäninfarktiin 41-vuotiaana, raitistumisesta ja muista tekemistään elämäntapamuutoksista huolimatta.


title: Kikka

text: Syyskuussa 2009 levy-yhtiö Edel julkaisi kahden CD:n kokoelman "Kaikkien aikojen parhaat". Albumilla ei ole vuosina 1994–2002 tehtyjä kappaleita. Vuosien 1997–1999 singlejä ei ole saatavina missään muussa julkaisuissa kuin omina CD-singleinään. Julkaisematta jääneitä levytyksiä ei ole olemassa, vaan uudet levytykset vielä vuoden 2002 jälkeen jäivät pelkästään suunnittelun tasolle.


title: Mäkriä

text: Mäkriä (aikaisemmin myös "Nekkula"; ; ) on maalaiskunta ja sen keskuskylä Karjalan tasavallan Aunuksen piirissä Venäjällä. Se sijaitsee Mäkriänjoen rannalla kymmenen kilometriä Aunuksesta kaakkoon. Kylässä on 844 ja kunnassa 1 300 asukasta (vuonna 2012).


title: Mäkriä

text: Mäkriän kunnan pinta-ala on 720 neliökilometriä. Se rajoittuu pohjoisessa Aunuksen piirin Alavoisen, Aunuksen ja Kuittisen kuntiin, idässä Leningradin alueeseen ja lounaassa Laatokkaan. Pinta-alasta valtaosa on metsää ja vesialuetta.


title: Mäkriä

text: Seutu on pinnanmuodostukseltaan tasankoa. Kunnan alueella virtaavat Alavoisenjokeen laskeva Mäkriänjoki (ven. "Megrega"), sen sivujoet Ienimäjoki ("Inema") ja Sammatusjoki ("Sambatuksa") sekä Laatokkaan laskeva Pižinjoki ("Obžanka"). Luonnonsuojelualueita ovat Aunuksen rauhoitusalue sekä Rapakkosuon, Saarimäensuon ja Sekeensuon luonnonmuistomerkit.


title: Mäkriä

text: Keskuskylän lisäksi kuntaan kuuluvat Ienimän (ven. "Inema"), Jyrgilän, Onkkulan ("Onkulitsa"), Pižin, Saarimäen ("Sarmjagi") ja Sammatuksen kylät sekä Haapanan majakka ("Gabanovski Majak"). Toiseksi suurin asutuskeskus on vajaan 300 asukkaan Jyrgilä. Haabanovan majakalla ei ole lainkaan vakituisia asukkaita, Ienimässä on yksi asukas ja Saarimäessä kaksi. Vuoden 2010 väestönlaskennan mukaan kunnan asukkaista 66 % on kansallisuudeltaan karjalaisia, 31 % venäläisiä ja 2 % valkovenäläisiä.


title: Mäkriä

text: 1900-luvun alussa seudun kylät muodostivat Aunuksen kihlakuntaan kuuluneen Nekkulan kunnan, joka jakautui Mäkriän, Jyrgilän, Konnun, Kuittisen, Pižin, Sammatuksen ja Aleksanteri Syväriläisen luostarin kyläkunniksi. 1920-luvulla muodostettiin Aunuksen piirin Mäkriän kyläneuvosto. Vuonna 1933 siinä oli 1 300 asukasta, joista valtaosa oli karjalaisia. Arttula (ven. "Artula"), Gorbala, Homala ("Gomala"), Leušoila ("Levšoila"), Luttila ("Luttilitsa"), Martoila, Nekkula ("Nekkulitsa"), Nurala ("Njurala"), Syrjä ("Sjurga") ja Ylägjä eli Yläpää ("Verhni Konets") yhdistettiin virallisesti Mäkriän kyläksi vuonna 1957.


title: Mäkriä

text: Jatkosodassa vuosina 1941–1944 seutu oli Suomen miehittämä. Suomalaiset jatkoivat miehitysaikana rautatietä Uuksusta Mäkriään asti. Vuoteen 1972 saakka kylässä oli rautatien pääteasema, mutta se lakkautettiin Syvärin ylittävän sillan valmistuttua.


title: Mäkriä

text: Kunnan läpi kulkee Pietarin ja Murmanskin välinen M18-valtatie sekä Lotinapellon ja Jänisjärven välinen rautatie. Mäkriä on Aunuksen piirin ensimmäinen kylä etelästä päin saavuttaessa ja nykyään käytännössä jo osa Aunuksen kaupunkia.


title: Mäkriä

text: Paikallisista elinkeinoista tärkein on maatalous. Kunnassa toimii Mäkriän karjatila, joka on Aunuksen piirin suurin maidontuottaja. Lisäksi se tuottaa lihaa, perunaa ja vihanneksia. Muita työnantajia ovat julkiset palvelut ja kauppa. 48 % työvoimasta työskentelee kunnan ulkopuolella (vuonna 2011).


title: Mäkriä

text: Keskuskylän palveluihin kuuluvat lastentarha, keskikoulu, kulttuuritalo, kirjasto ja lääkintäasema. Mäkriässä on kaksi kauppaa ja Jyrgilässä yksi. Muita kyliä palvelee kauppa-auto.


title: Mäkriä

text: Mäkriän tärkein nähtävyys on vuonna 1618 rakennettu Floruksen ja Lauruksen puukirkko, joka on valtakunnallinen suojelukohde. Se sijaitsee kylän ulkopuolella hautausmaan ympäröimänä. Itse kylässä sijaitseva Kristuksen ylösnousemuksen kivikirkko muutettiin neuvostoaikana kerhotaloksi. Pižissä on 1800-luvun loppupuolella pystytetty tsasouna. Historialliset kohteet liittyvät toiseen maailmansotaan.


title: Bekkerin numerointi

text: Bekkerin numerointia käytetään viitatessa Aristoteleen säilyneiden teosten tekstikohtiin. Numerointi on nimetty klassisten kielten filologin August Immanuel Bekkerin (1785–1871) mukaan, ja se on peräisin Bekkerin toimittamasta Preussin tiedeakatemian Aristoteleen teosten kootusta painoksesta vuodelta 1837.


title: Bekkerin numerointi

text: Bekkerin numeroissa on kussakin:


title: Bekkerin numerointi

text: Esimerkiksi Aristoteleen "Nikomakhoksen etiikan" alku on numeroltaan 1094a1, joka viittaa Bekkerin edition kreikankielisen tekstin sivuun 1094, ensimmäiseen sarakkeeseen, riville 1.


title: Bekkerin numerointi

text: Kaikki nykyaikaiset Aristoteleen teosten editiot, jotka on tarkoitettu tieteelliseen käyttöön, sisältävät Bekkerin numeroinnin normaalien sivunumeroiden lisäksi. Numerointi on yleensä merkitty sivujen marginaaliin. Aristoteleestä kirjoittavat tutkijat käyttävät Bekkerin numeroita viittauksissa, jotta muiden tutkijoiden ei tarvitse käyttää samaa editiota tai käännöstä kuin alkuperäinen kirjoittaja.


title: Bekkerin numerointi

text: Kaikilla Aristoteleen säilyneillä teoksilla ei kuitenkaan ole Bekkerin numeroita. Merkittävimpänä "Ateenan valtiomuoto", joka löydettiin vasta vuonna 1890, oli luonnollisesti tuntematon Bekkerille, eikä sillä näin ole numeroa. Vaikka Bekkerin numerointi on yleisin tapa Aristoteleen teoksiin viitatessa, erityisesti katoliset tai tomistiset oppineet käyttävät usein keskiaikaista tapaa, jossa kirjojen osiin viitataan teoksen nimellä sekä kirjan, luvun ja lauseen numerolla.


title: Ari Lemmke

text: Ari Lemmke (s. 12. joulukuuta 1963) on suomalainen ohjelmoija, joka vaikutti suurelta osin siihen, että Linux-käyttöjärjestelmä tunnetaan nykyään sillä nimellä. Linus Torvalds käytti aluksi nimeä Linux ainoastaan projektinsa työnimenä. Viralliseksi nimeksi hän suunnitteli nimeä Freax johdoksena sanoista ”Free Unix” tai ”freaks”. Lemmke perusti Linuxille oman hakemiston ylläpitämälleen Funetin FTP-palvelimelle syyskuussa 1991, mutta koska hän ei pitänyt Freax-nimestä, hän loi palvelimelle hakemiston nimeltä Linux.


title: Ari Lemmke

text: Samoihin aikoihin Lemmke ohjasi TKK:n harjoitustyön, jossa tehtiin maailman ensimmäinen graafinen WWW-selain, jonka nimeksi tuli Erwise. Se valmistui keväällä 1992. Demossa näytettiin koko silloinen WWW, jossa ei ollut tusinaa enempää sivustoja.


title: Aave (DC Comics)

text: Aave () on DC Comicsin sarjakuvahahmo sekä sankari/antisankari. Hahmossa on vahvoja viitteitä Vanhaan Testamenttiin ja sen ankaraan oikeudenkuvaukseen. Vuosien saatossa hahmon nimeä ovat kantaneet James Corrigan, Vihreänä Lyhtynä tunnettu Hal Jordan, sekä 2000-luvulta lähtien entinen poliisi Crispus Allen.


title: Aave (DC Comics)

text: Aave on "ihonväriltään" valkoinen ja hän pukeutuu yleensä vihreään kaapuun. Useat DC-universumin sarjakuvahahmot suhtautuvat häneen pelonsekaisella kunnioituksella; Aave onkin voimiltaan yksi DC-universumin voimakkaimmista olennoista. Hän toimii jäsenenä neuvostossa, joka koostuu useista kosmisen voimaluokan omaavista hahmoista; muita jäseniä ovat muun muassa "Aavemuukalainen" [The Phantom Sranger], "Shazam", "Zeus", "Highfather" sekä "Darkseid". Aave on toiminut lyhyesti myös alkuperäisen Oikeuden Yhteiskunnan kokoonpanossa.


title: Aave (DC Comics)

text: Hahmolla ei ole Yhdysvalloissa omaa säännöllisesti ilmestyvää sarjakuvalehteä, mutta hän seikkailee aika ajoin omissa erikoisjulkaisuissaan. Suomessa hahmo on edellisen kerran esiintynyt Egmont-Kustannuksen julkaiseman "DC Spesiaalin" sivuilla ("Valtakunta ja voima"-tarinassa 2004–2005).


title: Aave (DC Comics)

text: "Jerry Siegel" ja sarjakuvapiirtäjä "Bernard Baily" loivat hahmon "More Fun Comicsin numeroon 52" (Helmikuu 1940).


title: Aave (DC Comics)

text: Noin. 776 eaa. kaikkivoipa "Edeltäjä" (Presence) määräsi hänet maahan ylläpitämään "jumalan vihaa".


title: Aave (DC Comics)

text: Kun fiktiivinen "langennut enkeli Raphael" (jossain versiossa kutsuttu myös Aztariksi) oli Luciferin tavoin niskuroinut Taivasta vastaan ja tämän vuoksi halusi sovittaa tekemänsä syntinsä Taivaalle, Edeltäjä määräsi hänet tehtävään; langenneen enkelin oli syntinsä anteeksisaamiseksi kostettava vakavia rikoksia tehneille syntisille sieluille "jumalan vihalla". Kristuksen synnyttyä, Edeltäjä katsoi että koston ja anteeksiannon ei tulisi vallita maassa samaan aikaan ja tämän vuoksi hän määräsi Aaveen "Limboon" (tyhjälle rajavyöhykkeelle) odottamaan Kristuksen kuolemaan asti.


title: Aave (DC Comics)

text: Kristuksen kuoltua, Edeltäjä vapautti Koston Hengen jälleen maan päälle mutta rajoituksena hän määräsi, että vastedes Aave tarvitsee itselleen ihmisisännän toimiakseen tehtävässään. Siitä lähtien, Aaveen henki on säännöllisin ajoin valinnut itselleen isännäkseen ihmissielun, joka on kuolemassaan kärsinyt suunnattoman epäoikeudenmukaisuuden (ts. rikoksen uhri).


title: Aave (DC Comics)

text: Aave esiintyi ensimmäisen kerran 9. huhtikuuta 2010 Batman – pelottomat -sarjassa sen toisen tuotantokauden jaksossa "Chill of the Night!", jossa hahmon äänenä toimii Mark Hamill.


title: Aave (DC Comics)

text: Jaksossa Aave ja Muukalaisaave seurasivat Batmania lyödessään vetoa siitä mitä tapahtuu kun he paljastavat sankarille murhaajan henkilöllisyyden. Muukalaisaave yrittää pitää Batmanin oikealla tiellä kun taas Aave yrittää houkutella Batmanin koston tielle. Aave ei kuitenkaan onnistu vakuuttamaan Batmania tappamaan Joe Chilliä, joka murhasi hänen vanhempansa. Chill kuitenkin kuoli, kun katto putosi hänen päälleen, josta Muukalaisaave vihjaili Aaveelle mahdollista aiheuttamista.


title: Aave (DC Comics)

text: Aave teki toisen lyhyemmän esiintymisen jaksossa "Gorillas in Our Midst", jossa se työskenteli Batmanin kanssa kukistaakseen professori Milon.


title: Aave (DC Comics)

text: Aave esiintyi vuoden 2010 animaatioelokuvan DVD:n erikoispainoksen bonusmateriaalissa lyhytanimaatiossa. Animaation tarinan on käsikirjoittanut Steve Niles ja hahmon äänenä toimii Gary Cole. Elokuvassa Jim Corrigan oli etsivä joka tutki Foster Brennerin kuolemaa ja tutkimuksen aikana muuttui Aaveeksi, tappaen murhaan osallistuneet syylliset.


title: Stephanuksen numerointi

text: Stephanuksen numerointia käytetään viitatessa Platonin teoksiin. Teokset on jaoteltu numeroittain, ja jokainen on edelleen jaettu osiin kirjaimilla a–e. Esimerkiksi "Pidot" 172a johdattaa lukijan Platonin "Pitojen" alkuun.


title: Stephanuksen numerointi

text: Numerointi perustuu Henri Estiennen (Henricus Stephanus) Platonin teosten painokseen vuodelta 1578. Numerot viittaavat painoksen eri niteiden sivunumeroihin. Koska niteitä oli useita, numeroita täytyy kuitenkin käyttää yhdessä teoksen nimen kanssa, koska samat sivunumerot esiintyvät monesti. Esimerkiksi 172a voi viitata moneen paikkaan, mutta "Pidot" 172a viittaa vain yhteen paikkaan. Mikään teos ei kuitenkaan sijoitu useampaan niteeseen, joten mihinkään teokseen ei viittaa kahta samaa sivunumeroa eri paikkoihin.


title: Sulo Bärlund

text: Sulo Richard Bärlund (15. huhtikuuta 1910 Kangasala – 13. huhtikuuta 1986 Kangasala) oli suomalainen kuulantyöntäjä ja olympiamitalisti. Hän oli viimeisin kuulantyönnön suomalainen olympiamitalisti ennen Arsi Harjun kultaa Sydneyssä 2000.


title: Sulo Bärlund

text: Kotimaassaan Bärlund edusti Tampereen Kullervoa, Tampereen Veikkoja ja Tampereen Pyrintöä. Hän voitti kuulantyönnön Suomen mestaruuden seitsemän kertaa ja ensimmäisen niistä vuonna 1935 seurattomana. TUL:n mestaruuden hän voitti kolmasti. Hän ylitti 16 metrin rajan ensimmäisenä suomalaisena kuulantyöntäjänä tehdessään 12. heinäkuuta 1936 Helsingissä Suomen ennätyksen 16,23 m.


title: Sulo Bärlund

text: Sulo Bärlundin veljenpoika Raimo Bärlund saavutti SM-pronssia 4 × 100 metrin viestijuoksussa sekä sijoittui Kalevan kisojen 200 metrin juoksussa neljänneksi ja 400 metrin juoksussa viidenneksi vuonna 1959.


title: Gustave Niebaum

text: Gustave Niebaum (alk. Gustaf Ferdinand Nybom) (31. elokuuta 1842 Helsinki – 5. elokuuta 1908 San Francisco, Kalifornia, Yhdysvallat ) oli suomalainen merikapteeni ja viinitilallinen. Niebaum suoritti merenkulun tutkinnon Helsingissä ennen kuin purjehti laivallaan Alaskaan metsästämään turkiksia. Niebaum kartoitti osia Alaskan rannikosta ja perusti Alaskan Commercial Companyn. Toimiessaan Venäjän konsulina San Franciscossa Niebaum oli keskeisiä myötävaikuttajia Alaskan siirtymisessä Yhdysvaltojen hallintaan.


title: Gustave Niebaum

text: Niebaum osti vuonna 1880 Inglenookin viinitarhan (78 eekkeriä) ja sitä ympäröineet tilukset (124 eekkeriä). Viinitarhan ensimmäiset viinit saatiin vuonna 1882, jolloin Niebaum osti kaikkiaan 712 eekkeriä lisämaata. Niebaum alkoi kehittää tilaa, ja vuoden 1889 Pariisin maailmannäyttelyssä Niebaumin viinit voittivat useita palkintoja. Vauraaksi kasvanut yritys jäi Niebaumin kuoltua vuonna 1908 hänen leskensä haltuun. Myöhemmin kieltolain jälkeen toimintaa jatkoivat John Daniel Jr. ja Susan Niebaum. Vuonna 1975 elokuvaohjaaja Francis Ford Coppola osti tilan, joka tunnettiin pitkään nimellä Rubicon Estate Winery (aiemmin Niebaum-Coppola Winery). Vuonna 2011 Coppola sai haltuunsa Inglenook-tavaramerkin ja viinitila on siitä asti tunnettu jälleen alkuperäisellä nimellään.


title: Paraná (joki)

text: Paraná (, ) on joki Etelä-Amerikassa. Se virtaa läpi Brasilian, Paraguayn ja Argentiinan ja laskee Río de la Platan estuaariin. Joen pituus on noin 4 880 km, ja sen valuma-alueen pinta-ala on 2,8 miljoonaa neliökilometriä. Paraná on Amazonin jälkeen maanosansa toiseksi pisin joki.


title: Paraná (joki)

text: Joen nimitys "Paraná" on lyhennys tupí-guaraní-kielen sanoista "pará rehe onáva," joka tarkoittaa "meren sukulainen" tai "mereen sekoittuva vesi".


title: Paraná (joki)

text: Paraná-joen yläjuoksulla on paljon vesiputouksia ja monipuolinen kasvisto ja eläimistö. Siellä tavataan yli 300 kalalajia, joista noin 50 on endeemisiä. Vesiputousten eristämät populaatiot ovat kehittyneet omiksi lajeikseen. Kalalajien joukossa on kaksi piraijalajia, Serrasalmus spilopleura ja Serrasalmus marginatus.


title: Nominalismi

text: Nominalismi eli olio-olemassaolokäsitys on ontologinen kanta, josta on olemassa kaksi versiota. Ensimmäinen kieltää universaalien eli yleiskäsitteiden olemassaolon mielen ulkopuolella. Toinen kieltää kaikkien abstraktien olioiden eli sellaisten olioiden, jotka eivät sijaitse aika-avaruudessa, olemassaolon.


title: Nominalismi

text: Ensin mainittu kanta on peräisin keskiajan filosofiasta ja liittyy universaalien ongelmaan. Jälkimmäinen kanta on syntyjään myöhäisempi. Mikäli kaikkien yleiskäsitteiden katsotaan olevan abstrakteja olioita, nämä kaksi nominalismin merkitystä kuitenkin sulautuvat yhteen.


title: Nominalismi

text: Nominalismi on käsiterealismin eli ominaisuus-olemassaolokäsityksen vastakohta. Käsiterealismi katsoo, että kun käytämme sellaisia kuvaavia käsitteitä kuin 'kissa' tai 'vihreä', näiden käsitteiden muodot ovat todella olemassa itsenäisenä maailmasta, jonkinlaisessa abstraktissa todellisuudessa. Nominalismi puolestaan katsoo, että yleiskäsitteiden kuvaamilla ideoilla ei ole erillistä olemassaoloa mielikuvituksemme ulkopuolella.


title: Nominalismi

text: Suurin osa nominalisteista katsoo, että ainoastaan aika-avaruudelliset fysikaaliset partikulaarit eli yksilöoliot ovat todellisia, ja yleiskäsitteet ovat olemassa vain niistä johdettuina ("universalia post res", ”universaalit asioiden jälkeen”). Jotkut nominalistit kuitenkin katsovat, että on olemassa yksilöolioita, jotka ovat abstrakteja entiteettejä, kuten luvut.


title: Nominalismi

text: Nominalismista on olemassa useita muunnelmia, jotka vaihtelevat äärimmäisestä nominalismista lähes realismiin.


title: Nominalismi

text: Termi ”nominalismi” tulee latinan sanasta "nomen" (”nimi”). Tämä johtuu siitä, että alkuperäisessä käyttöyhteydessä, keskiajan universaalikiistan aikana, nominalismi viittasi kantaan, jonka mukaan yleiskäsitteiden sijasta on olemassa vain asioiden nimiä, ”nimilappuja”, joita käytämme kuvaamaan joitakin olioita. Nominalismin perustajana pidetään usein Roscellinusta. Klassisen nominalismin pioneereja oli Vilhelm Occamilainen. Myöhemmistä filosofeista muun muassa John Locke ja George Berkeley olivat nominalismin tiukkoja kannattajia.


title: Nominalismi

text: Nominalismi syntyi universaalikiistan aikana vastauksena yleiskäsitteiden eli universaalien ongelmaan, erityisesti ongelmaan siitä, minkä asioiden voidaan katsoa olevan samaa tyyppiä. Esimerkiksi, että Kissi ja Mirri ovat kummatkin kissoja, tai että jotkut ominaisuudet ovat toistettavissa olevia useiden erilaisten kappaleiden välillä, kuten että ruoho, sammakko ja omena ovat kaikki vihreitä. Universaalien ongelmassa halutaan tietää, "mikä" tarkkaan ottaen tekee sekä Kissistä että Mirristä kissoja, ja "mikä" tekee ruohosta, paidasta ja sammakosta vihreitä.


title: Nominalismi

text: Käsiterealismin vastaus on, että kaikki vihreät asiat ovat vihreitä, koska on olemassa erillinen universaali, yksittäinen abstrakti olio, jonkinlainen 'vihreys', joka on osana kaikkia vihreitä asioita. Ruohossa, paidassa ja sammakossa on yksi samanlainen osa. Voidaan siis ajatella, että nämä kolme osaa, kolme vihreyttä, ovatkin yksi asia. 'Vihreys' on siis yksi olemassa oleva asia, joka esiintyy aina siellä missä on vihreitä asioita. Tällainen ajattelutapa yhdistetään muun muassa Platoniin ja hänen ideaoppiinsa.


title: Nominalismi

text: Nominalismi kieltää universaalien olemassaolon. Tähän on useita perusteita. Ensimmäinen koskee sitä, missä universaalit sijaitsisivat. Platon esitti tunnetusti, että jossain on olemassa abstraktien muotojen, ideoiden tai universaalien "valtakunta", joka on erillään fyysisestä todellisuudesta. Olemassa olevat fyysiset kappaleet ovat ainoastaan näiden universaalien toteutumia. Tämä herättää kuitenkin kysymyksen, missä tämä "valtakunta" sijaitsee. Yksi mahdollisuus on, että se olisi ajan ja paikan ulkopuolella. Jotkut ovat kuitenkin sitä mieltä, että ajan ja paikan ulkopuolella ei ole mitään. Maltilliset realistit katsovat, että universaalit eivät sijaitse missään erillisessä paikassa, vaan että ne sijaitsevat ajassa ja paikassa siellä missä niihin milloinkin viitataan.


title: Nominalismi

text: Asia tulee vielä monimutkaisemmaksi, jos kysytään, mikä on universaalin ja sen toteutuman välinen suhde? Ajatellaan, että 'kissuus' tai 'vihreys' olisi yksi asia. Nominalistit katsovat, ettei yksi asia voi olla monessa paikassa yhtä aikaa. Realistit taas katsovat, että on vain yksi 'kissuus' tai 'vihreys', ja se on jossain suhteessa yksittäisiin toteutumiin. Tätä suhdetta ei kuitenkaan yleensä selitetä.


title: Nominalismi

text: Monet filosofit suosivat yksinkertaisia ontologioita, joihin kuuluu vain minimimäärä erilaisia tyyppejä. He pyrkivät esittämään kaiken mitä haluavat, ilman että heidän olisi tarve käyttää sellaisia universaaleja kuin 'kissuus' tai 'vihreys'.


title: Nominalismi

text: Äärimmäinen nominalismi ei tunnusta universaalien ongelman olemassaoloa eikä erottelua yleiskäsitteiden ja yksilöolioiden välillä. Äärimmäisen nominalismin mukaan yleiskäsitteistä puhuminen on väärinkäsitystä. Todellisuudessa ne eivät ole olemassa edes näennäisesti. Muun muassa W. V. O. Quine ja Michael Devitt ovat kannattaneet äärinominalismia.


title: Nominalismi

text: Predikaattinominalismin mukaan yleiskäsitteet ovat pelkästään kielellisiä predikaatteja. Yleiskäsitteet syntyvät, kun samaa predikaattia sovelletaan useaan yksilöolioon. Predikaattinominalismia on kannattanut esimerkiksi John Searle. Lisäksi se muistuttaa Gottlob Fregen teoriaa ominaisuuksista predikaattifunktioina.


title: Nominalismi

text: Predikaattinominalismin mukaan esimerkiksi Kissi ja Mirri ovat kummatkin kissoja sillä perusteella, että predikaattia 'kissa' sovelletaan kumpaankin niistä. Sama pätee kaikkeen olioiden ominaisuuksien samankaltaisuuteen.


title: Nominalismi

text: Tärkein vastaväite predikaattinominalismia vastaan on se, ettei se tarjoa riittävää ratkaisua universaalien ongelmaan. Se ei esimerkiksi selitä, millä perusteella joukko olioita on samanlaisia jonkun ominaisuuden suhteen. Toisekseen predikaattinominalismi sallii sekä liian harvoja että liian monia ominaisuuksia. Ensiksi mainitussa on kyse siitä, että predikaattinominalismi ei salli sellaisten ominaisuuksien olemassaoloa, joille ei ole vielä kehitetty predikaattia. Esimerkkinä voisi olla joku fysikaalinen ominaisuus, jota ei ole vielä havaittu. Viimeksi mainitussa on kyse siitä, että predikaattinominalismi sallii sellaisten luonnottomienkin ominaisuuksien olemassaolon, jolle joku kehittää predikaatin. Tästä ovat esimerkkinä Nelson Goodmanin esittelemät predikaatit ”grue” ja ”bleen”.


title: Nominalismi

text: Käsitenominalismin eli konseptualismin mukaan yleiskäsitteet syntyvät ihmismielessä, ja ne ovat todellisia mielen käsitteitä eli mielteitä tai mentaalisia representaatioita. Tätä näkemystä on kannattanut muun muassa Vilhelm Occamilainen. Keskiajan universaalikiistaa käsiteltäessä konseptualismi on usein erotettu kolmanneksi vaihtoehdoksi nominalismin ja käsiterealismin ohelle, mutta koska se kieltää yleiskäsitteiden olemassaolon mielen ulkopuolella, myös se luetaan nykyisin useimmiten nominalistiseksi kannaksi.


title: Nominalismi

text: Konseptualismilla on sama ongelma kuin predikaattinominalismilla. Sekään ei selitä, millä perusteella joistakin olioista käytetään samoja käsitteitä. Sekä predikaattinominalismi että konseptualismi ovat liian riippuvaisia inhimillisestä kielestä tai käsitejärjestelmästä.


title: Nominalismi

text: Luokkanominalismin mukaan yleiskäsitteet ovat jäsenyyksiä yksilöolioiden muodostamissa luokissa, jotka käyttäytyvät joukko-opin joukkojen tapaan. Luokat muodostavat näin uuden olevaisen kategorian. Luokat eivät kuitenkaan ole toistettavia eivätkä siksi yleiskäsitteitä; ne ovat ainutkertaisia yksilöitä.


title: Nominalismi

text: Eräs luokkanominalismin ongelma liittyy juuri ajatukseen luokista yksilöolioina. Tällöin sellainen luokka, jossa on ainoastaan yksi yksilöolio, on erillinen yksilöolio, mikä vaikuttaa ontologian tarpeettomalta laajennokselta. Toinen ongelma liittyy siihen, että luokkanominalismissa jokaista ominaisuutta vastaa olioiden joukko ja jokaisen oliojoukon voidaan ajatella vastaavan jotain ominaisuutta. Tämä ei kuitenkaan salli ominaisuuksia, joita ei ole millään oliolla; toisaalta sen mukaan kaikilla satunnaisestikin muodostetun oliojoukon olioita yhdistäisi joku ominaisuus.


title: Nominalismi

text: Ongelma voidaan pyrkiä ratkaisemaan vaatimalla, että luokat ovat joko luonnollisia primitiivisiä luokkia tai perustuvat johonkin aitoon samankaltaisuuteen.


title: Nominalismi

text: Jälkimmäiseen lähestymistapaan perustuva samankaltaisuusnominalismi on yksi luokkanominalismin alalaji. Siinä kuhunkin luokkaan kuuluvien olioiden on muistutettava kaikkia muita luokan jäseniä enemmän kuin ne muistuttavat luokan ulkopuolisia olioita. Samankaltaisuusnominalistit katsovat esimerkiksi, että 'kissa' sopii kumpaankin kissaan joko siksi, että sekä Kissi että Mirri muistuttavat keskimääräistä kissaa tarpeeksi, että ne voidaan luokitella yhdessä sen kanssa samaan luonnolliseen luokkaan, tai siksi, että ne eroavat toisistaan (ja muista kissoista) vain suhteellisen vähän, verrattuna siihen kuinka paljon ne eroavat muista olioista.


title: Nominalismi

text: Jotkut nominalistit katsovat, että tämä samankaltaisuussuhde on itsessään universaali, mutta että se on ainoa tarpeellinen universaali. Tämä on kuitenkin nominalismin hengen vastaista, koska nomalismi yleisesti kieltää juuri universaalit. Jotkut nominalistit puolestaan katsovat, että jokainen samankaltaisuussuhde on itsessään partikulaari, ja samankaltaisuussuhde yksinomaan sillä perusteella, että sillä on samankaltaisuussuhde muiden samankaltaisuussuhteiden kanssa.


title: Nominalismi

text: Trooppiteorioiden mukaan yleiskäsitteiden sijaan on olemassa trooppeja eli niin kutsuttuja yksilöominaisuuksia tai ominaisuusinstansseja. Troopit ovat yksilöolioista riippumattomia partikulaareja ominaisuuksia, kuten tietyn lehden vihreys.


title: Nominalismi

text: Trooppiteoriaa voidaan pitää osittain realistisena. Trooppiteorioiden erilaisia versioita ovat kannattaneet muun muassa John Locke, C. B. Martin ja G. F. Stout. Stoutin mukaan yksilöoliot olisivat trooppien kimppuja.


title: Nominalismi

text: Trooppiteorian täytyy selittää se, mihin samankaltaisuudet perustuvat, aivan kuten samankaltaisuusnominalisminkin. Erona on se, että samankaltaisuus ei vallitse olioiden vaan trooppien välillä. Eräs trooppiteoreettinen kanta on, että havainnoissa ilmenevät troopit koostuvat alemman tason troopeista, ja kaikkein alimman tasoiset troopit ovat lopulta fysiikan entiteettejä. Alimman tason trooppien samankaltaisuus voidaan siten selittää Leibnizin lain perusteella fysikaalisia ominaisuuksia tai kausaalisia suhteita tarkastelemalla.


title: Nominalismi

text: Modaalinen realismi on nominalismin ja realismin rajoille sijoittuva teoria, joka hyödyntää mahdollisten maailmojen käsitettä. Modaalista realismia on kannattanut muun muassa David Lewis.


title: Nominalismi

text: Matematiikan filosofiassa nominalismilla tarkoitetaan matematiikkaa, jossa ei oleteta joukkojen olemassaoloa matemaattisessa mielessä. Käytännössä tämä tarkoittaa sitä, että kvantifiointeja voidaan suorittaa lukuavaruuksien, pisteiden, primitiivisten järjestettyjen parien ja muiden abstraktien ontologisten primitiivien yli, mutta ei sellaisten joukkojen, joiden jäseniä mainitut yksilöt ovat, yli.


title: Nominalismi

text: Ian Hacking on esittänyt, että suuri osa siitä mitä kutsutaan sosiaaliseksi konstruktionismiksi on tosiasiassa ääneenlausumattoman nominalistisen metafyysisen maailmankuvan tulosta. Hänen mielestään tämä on syynä sille, että luonnontieteilijät ja konstruktionistit usein puhuvat toistensa ohi.


title: Rubicon Estate Winery

text: Rubicon Estate Winery -viinitila sijaitsee Rutherfordissa Kaliforniassa USA:ssa, Napa Valleyn alueella. Se tunnettiin aiemmin nimellä Niebaum-Coppola Winery perustajansa suomalaissyntyisen merikapteeni Gustave Niebaumin ja vuonna 1975 tilan ostaneen Francis Ford Coppolan ja hänen vaimonsa Eleanorin mukaan.


title: Rubicon Estate Winery

text: Viinitilan historian katsotaan alkaneen vuonna 1879, jolloin tuomari S. Clinton Hastings ostaa pankinjohtaja William C. Watsonilta viininkasvatukseen soveltuvan Inglenookin tilan. Gustave Niebaum osti Inglenookin tiluksen vuonna 1880 ja ryhtyi kehittämään sitä viinikartanoksi, joka voisi kilpailla hienoimpien Ranskan Bordeaux’n viinialueen tilojen kanssa. Viinitilan päärakennus Inglenook Chateau valmistui 1887. Se oli ensimmäinen Bordeaux-tyylinen viinitila Yhdysvalloissa. Vuoden 1889 maailmannäyttelyssä Niebaumin viinit saivat kultamitalin, ja Gustave Niebaumista tuli kuulu nimi viinipiireissä.


title: Rubicon Estate Winery

text: Gustave Niebaumin kuoltua tila siirtyi hänen leskelleen ja myöhemmin 1930-luvulle heidän jälkeläisilleen John Daniel Jr:lle ja Susanille, jotka molemmat kasvoivat tilalla. Vuonna 1964 John Daniel myi Inglebrookin brändin, Chateaun ja 94 eekkeriä maata Allied Grape Growersille. Vuonna


title: Rubicon Estate Winery

text: Vuonna 1975 Francis Ford Coppola ja hänen vaimonsa Eleanor ostivat Niebaumin viktoriaanisen kodin ja sitä ympäröivät 1560 eekkerin viinitarhat.


title: Rubicon Estate Winery

text: Vuonna 1995 Coppola yhdisti kaksi alkuperäistä Inglenook-palstaa ostamalla Inglenook Chateaun ja sitä ympäröivät viinitarhat, joihin kuuluivat Heitz’s Martha’s Vineyard sekä Beaulieu’s Georges de Latour.


title: Rubicon Estate Winery

text:
Rubicon on viinitilan nimikkoviini.
Lisäksi viinitila tuottaa seuraavia merkkejä:


title: Ville Niinistö

text: Ville Matti Niinistö (s. 30. heinäkuuta 1976 Turku) on suomalainen vihreitä edustava poliitikko ja Kataisen (2011–2014) sekä Stubbin hallituksen (2014) ympäristöministeri. Hän on ollut kansanedustaja Varsinais-Suomen vaalipiiristä vuodesta 2007 ja puolueensa puheenjohtaja vuosina 2011–2017.


title: Ville Niinistö

text: Niinistö oli Turun kaupunginvaltuuston jäsen vuosina 2005–2012.


title: Ville Niinistö

text: Niinistö valmistui ylioppilaaksi Kaarinan lukiosta vuonna 1995 ja valtiotieteiden maisteriksi Turun yliopistosta vuonna 2003. Hänen pääaineensa oli poliittinen historia. Vuosina 1999–2000 Niinistö oli vaihto-opiskelijana Britanniassa University College Londonissa (School of Slavonic and East European Studies). Hänen pro gradu -tutkielmansa ”Tehtävänä suurvalta Venäjä” aiheena oli Venäjän ulkopolitiikan asiantuntijoiden ajattelutavat Venäjän asemasta maailmassa. Se hyväksyttiin arvosanalla eximia cum laude approbatur. Niinistö toimi Turun yliopiston ylioppilaskunnan korkeakoulupoliittisena sihteerinä vuosina 2001–2003.


title: Ville Niinistö

text: Valmistuttuaan Niinistö oli päätoiminen jatko-opiskelija (2005–2006) ja tutkija (2004–2005, 2006–2007) Turun yliopiston poliittisen historian laitoksella.


title: Ville Niinistö

text: Niinistö kuvaa itseään sosiaaliliberaaliksi vihreäksi. Jo ennen puheenjohtajakauttaan hän oli keskeinen henkilö vihreiden ohjelmatyössä vetäen muun muassa periaateohjelmatyöryhmää vuonna 2006 sekä elinkeinopoliittista ohjelmatyöryhmää vuonna 2010. Hän toimi myös vihreiden perustulomallin rakentaneen työryhmän puheenjohtajana.


title: Ville Niinistö

text: Niinistö aloitti poliittisen uransa Kaarinan kaupunginvaltuustossa, johon hänet valittiin varajäseneksi vuonna 2000. Kaudella 2001–2004 hän toimi Kaarinan ympäristönsuojelulautakunnan puheenjohtajana. Niinistö oli vihreiden ehdokas vuoden 2004 eurovaaleissa saaden 7 326 ääntä eikä tullut valituksi.


title: Ville Niinistö

text: Vuoden 2004 kuntavaaleissa Niinistö valittiin Turun kaupunginvaltuustoon 1 515 äänellä ja vuoden 2008 kuntavaaleissa 1 626 äänellä. Vuosina 2005–2007 hän toimi myös Turun kaupunginhallituksen jäsenenä. Hän ei asettunut ehdolle enää vuoden 2012 kuntavaaleissa. Niinistö teki paluun kunnallispolitiikkaan vuoden 2017 kuntavaaleissa. Hän keräsi vaaleissa 3 773 ääntä ja nousi takaisin Turun kaupunginvaltuustoon.


title: Ville Niinistö

text: Kansanedustajaksi Niinistö valittiin vuoden 2007 vaaleissa, jolloin hän sai 5 182 ääntä. Hän toimi vihreiden eduskuntaryhmän puheenjohtajana vuosina 2009–2011. Kevään 2011 eduskuntavaaleissa hänet valittiin jatkokaudelle vaalipiirinsä ainoana vihreänä edustajana 5 362 äänellä.


title: Ville Niinistö

text: Niinistö toimi puolueensa varapuheenjohtajana vuosina 2005–2007 Tarja Cronbergin puheenjohtajakaudella. Kesäkuun 2011 puoluekokouksessa hän asettui ehdolle puheenjohtajaksi ja sai ennen puoluekokousta järjestetyssä neuvoa-antavassa jäsenäänestyksessä 55,5 prosenttia annetuista äänistä. Hänet valittiin vihreiden puheenjohtajaksi 11. kesäkuuta 2011.


title: Ville Niinistö

text: Useiden pitkän linjan vihreiden mielestä Niinistön puheenjohtajuuden aikana puolue siirtyi vasemmalle. Vihreän Langan päätoimittajan mukaan Niinistö on populisti, joka onnistui hyödyntämään oppositioasemaa tehokkaasti ja näkyvästi. Niinistö ilmoitti lokakuussa 2018, ettei pyri Vihreiden väliaikaiseksi puheenjohtajaksi eikä asetu ehdolle eduskuntavaaleissa 2019.


title: Ville Niinistö

text: Niinistö valittiin Kataisen hallituksen ympäristöministeriksi yksimielisesti vihreän eduskuntaryhmän ja Vihreän liiton puoluevaltuuskunnan yhteiskokouksessa 20. kesäkuuta 2011. Hän jatkoi tehtävässä myös Stubbin hallituksessa. Niinistön kausi ympäristöministerinä päättyi syyskuussa 2014 vihreiden siirryttyä kesken hallituskauden oppositioon.


title: Ville Niinistö

text: Ville Niinistö on sanonut olevansa feministi. Hänen mukaansa yhteiskunnassa pitää tunnistaa epätasa-arvoa ylläpitävät rakenteet ja muuttaa niitä, koska se vapauttaa jokaisen ihmisen olemaan omanlaisensa. Miehet tarvitsevat tilaa pehmeiden arvojen valinnoille ja naiset oikeuksia työelämässä. Niinistön mielestä pelkkä puhe tasa-arvosta ei riitä, jos miehet valitsevat pörssiyhtiöiden hallituksiin vain miehiä ja isät eivät uskalla arvottaa lapsiaan työn edelle.


title: Ville Niinistö

text: Ville Niinistön isä on kasvatustieteen professori Kari Niinistö ja setä presidentti Sauli Niinistö.


title: Ville Niinistö

text: Niinistö oli vuosina 2004–2012 naimisissa ruotsalaisen parlamentaarikon ja vihreiden sisarpuolue Miljöpartiet de Grönan puheenjohtajana toimineen Maria Wetterstrandin kanssa. Heillä on kaksi lasta.


title: Ville Niinistö

text: Maaliskuussa 2013 Niinistö sai 18 päiväsakkoa ylinopeudesta ajettuaan autolla 139 km/h nopeutta alueella, jolla oli voimassa 100 km/h nopeusrajoitus. Mediassa käsiteltiin samalla tapausta, jossa Niinistö oli säilyttänyt vaimonsa Ruotsiin rekisteröityä autoa talven ajan eduskunnan parkkihallissa. Elokuun lopulla 2013 tulli määräsi Niinistölle 4 844,43 euron autoveron, koska hän oli käyttänyt autoa Suomessa.


title: Yhdistetyn maailmancup

text: Yhdistetyn maailmancup on kansainvälisen hiihtoliiton FIS:n järjestämä yhdistetyn hiihdon maailman korkeatasoisin sarjamuotoinen kilpailu. Ensimmäinen maailmancup järjestettiin kaudella 1983–1984, jolloin kokonaiskilpailun voiton vei Norjan Tom Sandberg. Eniten kokonaiskilpailuvoittoja on Saksalaisella Eric Frenzelillä (5). Ja eniten osakilpailuvoittoja on Suomalaisella Hannu Mannisella (48).


title: Yhdistetyn maailmancup

text: "Päivitetty 20. tammikuuta 2019"


title: Risto Orko

text: Risto Eliel William Orko (vuoteen 1933 Nylund; 15. syyskuuta 1899 Rauma – 29. syyskuuta 2001 Helsinki) oli suomalainen elokuvatuottaja ja -ohjaaja.


title: Risto Orko

text: Orkon ura alkoi Erkki Karun Suomi-Filmi-yhtiön palveluksessa vuonna 1933 elokuvalla "Ne 45000". Hän työskenteli elokuvan tuotannossa apulaisohjaajana, toisena ohjaajana yhdessä Karun kanssa, tuottajana, leikkaajana, käsikirjoittajana ja näyttelijänä.


title: Risto Orko

text: 1930-luvulla Orko työskenteli Suomi-Filmin tuotantopäällikkönä ja tuotti vuosikymmenen aikana kaikkiaan 23 elokuvaa. Hänen ohjaamistaan kahdeksasta elokuvasta merkittävimpiä ovat 740 000 katsojaa Suomessa kerännyt "Jääkärin morsian" (1938) ja ensimmäisenä miljoonan katsojan rajan ylittänyt kotimainen elokuva "Siltalan pehtoori" (1934). Suomi-Filmi levitti elokuvia myös Yhdysvaltoihin asti, mikä oli harvinaista tuohon aikaan.


title: Risto Orko

text: Vuonna 1945 Orkosta tuli Suomi-Filmin studion ylijohtaja. 1940-luvulla hän ohjasi enää neljä elokuvaa mutta tuotti 46 elokuvaa. Sotien päätyttyä Orkon ohjaamat elokuvat "Aktivistit" ja "Jääkärin morsian" kiellettiin yltiöisänmaallisina. Orko oli tehnyt myös yhteistyötä silloisen natsi-Saksan kanssa.


title: Risto Orko

text: Vuosina 1950–1977 Orko tuotti 46 elokuvaa. Hän jatkoi Suomi-Filmin palveluksessa aina 1990-luvulle asti erilaisissa merkittävissä tehtävissä. Vuonna 1980 hän ohjasi yhtiön viimeisen näytelmäelokuvan, suomalais-neuvostoliittolaisen yhteistuotannon "Tulitikkuja lainaamassa" ("Za spitškami").


title: Risto Orko

text: Orko voitti vuonna 1966 ainoan Jussi-palkintonsa "Tunteita"-elokuvan tuottamisesta. Vuonna 1948 hän sai kauppaneuvoksen arvonimen ja vuonna 1979 professorin arvonimen. Vuonna 1987 häntä muistettiin elämäntyö-Jussilla. Hän oli Satakuntalaisen Osakunnan kunniajäsen.


title: Risto Orko

text: Orko kuoli 102-vuotiaana vuonna 2001, eli hän eli täysin koko 1900-luvun. Historiaan hän jäi yhtenä suomalaisen elokuvahistorian merkittävämmistä tuottajista ja ohjaajista. Urallaan hän ohjasi 14 pitkää elokuvaa, tuotti yli 100 pitkää näytelmäelokuvaa, 1 900 lyhytfilmiä ja 2 600 mainoselokuvaa.


title: Risto Orko

text: Risto Orkon puoliso oli voimistelunopettaja, järjestövaikuttaja Liisa Orko vuodesta 1930. Heille syntyi viisi lasta.


title: Antti Peltoniemi

text: Yrittäjäneuvos Antti Peltoniemi on suomalainen aluerakentaja ja entinen Peab Seicon Oy:n toimitusjohtaja. Yksi tunnetuimmista, hänen johtamistaan rakennuskohteista, on Moskovassa sijaitseva Moscow Country Club. Peltoniemen suurimmaksi osaksi omistama Seicon-Rakennus Oy yhdistyi vuonna 2003 Peab Oy:n kanssa. Hän toimi aiemmin Seicon-Rakennus Oy:n pääomistajana ja toimitusjohtajana. Yhdistymisen jälkeen hän jatkoi Peab Seicon Oy:n toimitusjohtajana 30.06.2009 saakka ja osaomistajana.


title: Antti Peltoniemi

text: Antti Peltoniemi sai Rakennusalan diplomi-insinööri -kunnianimityksen 1998.


title: Antti Peltoniemi

text: Antti Peltoniemi harrastaa golfia. Hän toimi pitkään Suomen Golfliiton puheenjohtajana ja Ruuhikoskigolfin hallituksen jäsenä. Nykyisin hän vaikuttaa Etelä-Pohjanmaan golf ry:n johtokunnan varapuheenjohtajana ja Suomen golfliiton hallituksen jäsenenä.


title: Antti Peltoniemi

text:
Antti Peltoniemi on yksi Seinäjoella sijaitsevan Ruuhikosken golfkentän perustajista ja hankkeen isistä. Lisäksi hänen johtamansa yritys on urakoinut Moscow Country Clubia Moskovan alueelle.
Peltoniemi valittiin EGA:n (European Golf Association) puheenjohtajaksi vuonna 2011. EGA:n normaalikäytännön mukaan hänen toimikautensa kesti vuoteen 2013 asti. Valinnan myötä hänestä tuli ensimmäinen suomalainen Euroopan Golfliiton puheenjohtajistossa. Lisäksi Peltoniemi toimi Suomen Olympiakomitean hallituksessa olympiadilla 2009-2012 jatkaen edelleen myös olympiadilla 2013-2016.


title: Antti Peltoniemi

text: Vuonna 2010 Suomen Tasavallan presidentti myönsi Peltoniemelle yrittäjäneuvoksen arvonimen.


title: Alfahiukkanen

text: Alfahiukkanen (He) on heliumatomin ydin, joka koostuu kahdesta protonista ja kahdesta neutronista. Sen massa on noin 6,646·10kg ja sillä on suuri energia. Alfahiukkasia syntyy ydinhajoamisissa, mutta alfahiukkanen ei etene ilmassa kuin muutaman senttimetrin. Ihmisessäkin alfahiukkanen absorboituu jo ihoon. Alfasäteily on beetasäteilyn ohella yksi tärkeimmistä hiukkassäteilyn lajeista.


title: Erkki Rapo

text: Erkki Olavi "Eki-setä" Rapo (2. heinäkuuta 1946 Helsinki – 28. helmikuuta 2004 Helsinki) oli suomalainen nimikirjoitusten kerääjä. Hän omisti viimeiset 40 vuotta elämästään harrastukselleen ja on yksi maailmanlaajuisesti parhaiten tunnetuista alan harrastajista. Hänen kokoelmiinsa kuuluivat nimikirjoitukset muun muassa Paul Ankalta (nuoren Eki-sedän ensimmäinen nimikirjoitus vuonna 1959), The Beatlesiltä (Lontoosta vuonna 1966), Jim Morrisonilta, Frank Sinatralta, Jimi Hendrixiltä, Bob Marleyltä, Plácido Domingolta ja Bill Haleyltä. Hänellä oli tapana lahjoittaa Helsinki-viiri artisteille, joilta oli saanut nimikirjoituksen.


title: Erkki Rapo

text: Hectorin levyllä "Ei selityksiä" (2004) on kappale "Eki-setä (has left the building)". Eki-setä itsekin levytti vuonna 1981 singlen "Kuningaskobra / Tiikerihai" (Aloha 1) yhdessä Agentsin kanssa.


title: Erkki Rapo

text: Vuonna 2006 ilmestyi kirja "Hei, anna nimmari!" kirjoittajina Tomi Lindblom ja Jukka Häkkinen.


title: Mika Ronkainen

text: Mika Ronkainen (s. 6. elokuuta 1970 Kuusamo) on Jussi-palkittu elokuva- ja teatteriohjaaja. Ronkaisen tähänastinen tuotanto ulottuu dokumenttielokuvista teatteriin ja tv-sarjoihin. Ronkaisen dokumenttielokuvia leimaa omalaatuinen tyyli, joka yhdistelee rohkeasti perinteisen dokumenttielokuvan ja näytelmäelokuvan kerrontakeinoja. Yhdysvaltalainen viihdealan lehti Variety valitsi Ronkaisen yhdeksi kymmenestä kiinnostavimmasta uudesta eurooppalaisesta elokuvaohjaajasta vuonna 2013. Ronkaisen dokumenttielokuvia on esitetty maailman merkittävimmillä elokuvafestivaaleilla ja niitä on ollut teatterilevityksessä Suomen lisäksi Ruotsissa, Saksassa, Puolassa, Espanjassa ja Iso-Britanniassa. Ronkainen asuu Oulussa.


title: Mika Ronkainen

text: Ronkainen tuli tunnetuksi dokumenttielokuvalla "Huutajat – Screaming Men" (2003), joka kertoo oululaisesta Huutajat-mieskuorosta. Elokuva sai maailman ensi-iltansa Marseillen dokumenttielokuvafestivaaleilla Ranskassa, missä se palkittiin kunniamaininnalla. Marseillen voiton jälkeen elokuva kutsuttiin yli sadalle kansainväliselle elokuvafestivaalille, muun muassa ensimmäisenä suomalaiselokuvana amerikkalaisen Sundance-elokuvajuhlien ohjelmistoon vuonna 2004.


title: Mika Ronkainen

text: Vuonna 2009 Ronkaisen ohjasi dokumenttielokuvan Freetime Machos, joka sai ensi-iltansa maailman suurimman dokumenttielokuvafestivaalin Idfan pääkilpailusarjassa Amsterdamissa. Myöhemmin elokuva esitettiin mm. Tribeca Film Festivalin dokumenttielokuvasarjassa New Yorkissa.


title: Mika Ronkainen

text: Helmikuussa 2013 Ronkainen voitti Göteborgin kansainvälisillä elokuvafestivaaleilla parhaan pohjoismaisen dokumenttielokuvan palkinnon elokuvallaan "Laulu koti-ikävästä". Saman vuoden maaliskuussa hän teki historiaa Tampereen elokuvajuhlilla, kun "Laulu koti-ikävästä" palkittiin kaikkiaan kolmella palkinnolla: yleisöpalkinnolla, pääpalkinnolla yli 30-minuuttisten elokuvien sarjassa, sekä Risto Jarva -palkinnolla. Toimittaja Harri Römpötti kirjoitti vuonna 2018 ilmestyneessä "Sanokaa mitä näitte" -kirjassaan "Laulu koti-ikävästä" -elokuvasta, että "siinä huipentuu suomalaisen dokumentin kehitys, jossa on otettu käyttöön yhä enemmän näytelmäelokuvien kerrontatapoja. Silti sen dokumentaarisuutta ei tule mieleenkään epäillä." Laulu koti-ikävästä esitettiin myöhemmin samana vuonna myös muun muassa Karlovy Varyn elokuvafestivaaleilla.


title: Mika Ronkainen

text: Syyskuussa 2013 Oulu-seura myönsi Ronkaiselle Oulun Etta -arvonimen. Marraskuussa 2013 Pohjois-Pohjanmaan ja Kainuun taidetoimikunta palkitsi Ronkaisen vuoden 2013 taidepalkinnolla. Helmikuussa 2014 Ronkaisen "Laulu koti-ikävästä" sai parhaan dokumentin Jussi-palkinnon. Elokuva voitti myös parhaan musiikin Jussin.


title: Mika Ronkainen

text: Ronkainen käsikirjoitti ja ohjasi "Laulu koti-ikävästä" -elokuvaan pohjautuvan näytelmän, joka sai ensi-iltansa Oulun kaupunginteatterissa 27. helmikuuta 2016.


title: Mika Ronkainen

text: Lokakuussa 2014 Ronkainen ilmoitti lopettavansa yhteistyönsä oululaisen tuotantoyhtiön Klaffi Tuotantojen kanssa 16 vuoden jälkeen.


title: Mika Ronkainen

text: Marraskuussa 2017 Suomen Elokuvasäätiö myönsi Ronkaisen yhdessä Merja Aakon kanssa käsikirjoittamalle "Kaikki synnit" -TV-sarjalle tuotantotuen. TV-sarjan tuottaa MRP Matila Röhr Productions ja se esitetään Elisa Viihde -palvelussa keväällä 2019.


title: Mika Ronkainen

text: Tammikuussa 2019 Ronkainen ja käsikirjoittaja Merja Aakko palkittiin Nordisk Film & TV Fond Prize -palkinnolla parhaasta pohjoismaisen TV-sarjan käsikirjoituksesta. Palkinto myönnettiin sarjasta Kaikki synnit.


title: Amerikankarpalo

text: Amerikankarpalo (eli pensaskarpalo) ("Vaccinium macrocarpon") on puolukoiden ("Vaccinium") sukuun kuuluva ikivihreä varpu. Se kasvaa luonnonvaraisena soilla Pohjois-Amerikan koillisosissa (Itä-Kanadasta Yhdysvaltojen Pohjois-Carolinaan). Lehdet ovat 10–20 mm pitkät ja suuremmat kuin isokarpalolla.


title: Amerikankarpalo

text: Amerikankarpalosta on kehitetty runsaasti viljelylajikkeita Pohjois-Amerikassa, jossa sitä kasvatetaan laajoilla aloilla.


title: Amerikankarpalo

text: Pohjois-Amerikan intiaanit tunsivat amerikankarpalon hyvin ja esittelivät sen uudisasukkaille Massachusettsissa. Vähitellen karpalohillosta tuli olennainen osa periamerikkalaista kiitospäivän ateriaa tai jouluateriaa.


title: Amerikankarpalo

text: Karpaloa viljellään Yhdysvalloissa ja Kanadassa. Se on hyvä hyötymarja, jonka maku paranee pakkasten jälkeen. Karpalo poimitaan myöhään syksyllä tai varhain keväällä. Marjat säilyvät talven yli varastossa. Karpalosta valmistetaan mehua ja muita juomia, hyytelöä, sosetta ja nektaria.


title: Hiilisykli

text: Hiilisykli (hiili-typpi-happi-sykli, CNO-sykli) on tähtien keskustassa tapahtuva ydinreaktio, jossa hiili katalysoi vedyn muuttumista heliumiksi. Tämä tarkoittaa sitä, että hiili helpottaa vedyn yhdistymistä heliumiksi. Hiilisykli alkaa toimia 13 megakelvinin (miljoonan kelvinasteen) lämpötilassa, mutta siitä tulee tärkeä osa tähden energiantuotannosta vasta 17 megakelvinin lämpötilassa. Toinen tähtien sisuksissa toimiva reaktio on protoni-protoni-reaktio, joka on vallitseva mm. Auringossa. Hiilisykli tuottaa hyvin vähän energiaa Auringossa.


title: Hiilisykli

text: Hiiliatomi yhdistyy vetyatomiin, jolloin syntyy typpi-13-atomi ja fotoni gammasäteilyalueella:


Hiilisykli


title: Hiilisykli

text: Typpiatomi hajoaa positroniemissiolla hiili-13-atomiksi, positroniksi ja elektronin neutriinoksi:


title: Hiilisykli

text: Hiiliatomi yhdistyy vetyatomin kanssa, syntyy typpi-14-atomi ja gammafotoni:


title: Hiilisykli

text: Typpi-14 yhdistyy vedyn kanssa, syntyy happi-15-atomi ja gammafotoni:


title: Hiilisykli

text: Happi hajoaa positroniemissiolla typpi-15-atomiksi, positroniksi ja neutriinoksi:


title: Hiilisykli

text: Typpi yhdistyy vedyn kanssa, syntyy hiili-12-atomi ja helium-4-atomi:


title: Hiilisykli

text: Hiilisyklissä kiertää siten periaatteessa vain yksi atomi, ja syklin päätyttyä syntynyt hiiliatomi voi jatkaa uudestaan syklin alusta. Sykliin kuluu neljä vetyatomia ja tuloksena on yksi heliumatomi. Näiden massoja vertaamalla selviää, että 0,7 % massasta on muuttunut energiaksi, mikä yhden syklin kohdalla vastaa 26,73 MeV energiaa. Tästä osa vapautuu neutriinoina, jotka eivät vuorovaikuta tähden materian kanssa eivätkä lämmitä sitä.


title: Hiilisykli

text: Auringossa 0,04 % hiilisykleistä tapahtuu eri lailla. Päähaaran viimeisessä reaktiossa ei synnykään hiili-12- ja helium-4-atomeja, vaan sykli etenee seuraavasti:


title: Hiilisykli

text: Typpi-15 yhdistyy vedyn kanssa, syntyy happi-16-atomi ja gammafotoni:


title: Hiilisykli

text: Happi yhdistyy vedyn kanssa, syntyy fluori-17-atomi ja gammafotoni:


title: Hiilisykli

text: Fluori hajoaa positroniemissiolla:


title: Hiilisykli

text: Happi yhdistyy vedyn kanssa, syntyy typpi-14-atomi ja helium-4-atomi:


title: Hiilisykli

text: Typpi yhdistyy vedyn kanssa, syntyy happi-15-atomi ja gammafotoni:


title: Hiilisykli

text: Happi harjoaa positroniemissiolla ja muuttuu typpi-15:ksi:


title: Hiilisykli

text: Happi-fluori-sykli (tai OF-sykli) on muunnos hiilisyklistä, joka on merkittävä vain massiivisissa tähdissä. Sykli alkaa, kun hiilisyklin toisen haaran jossakin reaktiossa muodostuukin fluori-18 ja fotoni sen sijaan, että muodostuisi typpi-14 ja helium-4-atomit.


title: Hiilisykli

text: Happi-17 yhdistyy vetyyn, syntyy fluori-18-atomi ja gammafotoni:


title: Hiilisykli

text: Happi-18 yhdistyy vetyyn, syntyy fluori-19 ja gammafotoni:


Hiilisykli


title: Hiilisykli

text: Fluori yhdistyy vetyyn, syntyy happi-16 ja helium-4:


title: Hiilisykli

text: Happi yhdistyy vetyyn, syntyy fluori-17 ja gammafotoni:


title: Hiilisykli

text: Fluori hajoaa positroniemissiolla. Sykli voi alkaa uudestaan:


title: Kolmialfareaktio

text: Kolmialfareaktio on tapahtuma, jossa helium palaa hiileksi. Tapahtuma on mahdollista tähtien ytimessä, jossa on riittävä lämpötila. Monet tähdet alkavat polttaa heliumia kasvettuaan punaiseksi jättiläiseksi. On myös muita alfareaktioita kuin kolmialfareaktio.


title: Kolmialfareaktio

text: Kolmialfareaktiossa kolme heliumydintä eli alfahiukkasta yhdistyy hiiliatomiksi. Ensin kaksi heliumatomia yhdistyy berylliumatomiksi, johon törmää heliumatomi. Tällöin syntyy hiiliatomi. Beryllium pysyy kasassa vain hyvin lyhyen aikaa, joten reaktio vaatii suuria tiheyksiä ja 100 miljoonan kelvinin lämpötilan.


title: Kolmialfareaktio

text:
Kolmialfareaktion voi esittää reaktiokaavoilla:Kolmialfareaktio vapauttaa energiaa nettona 7,275 MeV.
Beryllium hajoaa 2,6×10 sekunnissa.
Jos hiiliatomiin törmää vielä heliumydin, syntyy happea.


title: Borås

text: Borås on Ruotsin entinen kaupunki ja nykyinen Boråsin kunnan keskustaajama. Borås sijaitsee Länsi-Ruotsissa Länsi-Götanmaan läänissä ja Länsi-Götanmaan maakunnassa. Boråsin taajamassa on 66 273 asukasta, joten se on kooltaan läänin toiseksi suurin taajama Göteborgin jälkeen. Ennen vuoden 1998 lääniuudistusta alue kuului Älvsborgin lääniin, ja Borås oli kyseisen läänin suurin paikkakunta.


title: Borås

text: Borås sai kaupunkioikeudet 1621 Kustaa II Aadolfilta ja siitä tuli pian sen jälkeen kukoistava tekstiiliteollisuuden keskittymä. Borås on koko Ruotsin merkittävin tekstiilikaupunki. Ensimmäinen tekstiilitehdas aloitti vuonna 1834, mistä uusien tehtaiden rakentaminen alkoi. Jo muutama vuosi myöhemmin (1837) tehtaita oli jo 148. Kaikki tehtaat sijaitsivat Viskan-joen varrella, josta tehtaat saivat sähköä. Rautateiden rakentamisen ansiosta tekstiilituotteita voitiin kuljettaa paremmin ympäri maata. Vuonna 1944 työskenteli 12 000 ihmistä 243 tehtaassa tekstiili- ja vaateteollisuuden parissa.


title: Borås

text: Vuonna 1940 Boråsista tuli Mikkelin kummikaupunki.


title: Borås

text: Boråsin tekstiiliteollisuus on siirtänyt tuotantonsa suurimmaksi osaksi ulkomaille. Kaupungin suurimpia työnantajia ovat nykyään Ericssonin tehdas, useat postimyyntiyritykset (mm. Ellos, Haléns, Hobbex, H&M, NetonNet) sekä Ruotsin teknillinen tutkimus- ja tarkastuslaitos (Sveriges Provnings- och Forskningsinstitut). Kaupungissa toimii korkeakoulu Högskolan i Borås, joka tarjoaa mm. tekstiili- sekä kirjasto- ja informaatioalan opetusta.


title: Borås

text: Joka vuosi Borås juhlii syntymäpäiviään 29. kesäkuuta, tällöin kaikille asukkaille ja vieraille tarjotaan täytekakkua keskustorilla. Kunnassa on myös eläintarha ja kylpylä.


title: Borås

text: Boråsilainen jalkapalloseura IF Elfsborg pelaa Ruotsin pääsarjassa Allsvenskanissa. Elfsborgin kotikenttänä toimii vuonna 2005 valmistunut Borås Arena.


title: Borås

text: Kirkollisesti kaupunkitaajaman alue kuuluu kolmeen seurakuntaan, jotka ovat Borås Caroli, Borås Gustav Adolf ja Brämhult.


title: Borås

text: Hässleholmenin ja Hultan lähiöt ovat Ruotsin keskusrikospoliisin lokakuussa 2014 julkaistun raportin mukaan alueita, jotka paikalliset rikolliset ovat ottaneet hallintaansa. Paikallisia asukkaita ei saada uhkausten vuoksi mukaan oikeuslaitoksen toimintaan eikä poliisi voi toimia hyökkäysten vuoksi.


title: Pozzuoli

text: Pozzuoli on runsaan 80 000 asukkaan kaupunki Italiassa lähellä Napolia. Kaupunki on perustettu tuliperäiselle maalle, ja se on historiansa aikana kärsinyt tulivuoritoiminnasta ja maanjäristyksistä. Esimerkiksi lokakuussa 1983 kaupungissa vahingoittui liki 8 000 rakennusta maanjäristysten takia.


title: Pozzuoli

text: Pozzuolin perustivat muinaiset kreikkalaiset vuonna 530 eaa. nimellä Dikaiarkheia. Vuonna 194 eaa. siitä tuli roomalainen kolonia ja sen nimeksi vaihtui Puteoli. Ajanlaskun alussa Puteoli oli Rooman tärkein satamakaupunki, ja pääkaupunkia varten tarkoitetut viljakuljetukset kulkivat sen kautta. Kaupunkiin rakennettiin muun muassa amfiteatteri, joka oli Italian kolmanneksi suurin Rooman ja Capuan jälkeen. Alarik hävitti kaupungin vuonna 410 ja antiikin aikainen asutus päättyi lopullisesti 500-luvulla.Näyttelijä Sophia Loren vietti lapsuutensa Pozzuolissa.


title: RA-140 DS

text: RA-140 DS eli "Raisu" on suomalaisvalmisteinen Sisun kehittämä, ja sittemmin Patria Vehicles Oy:n markkinoima miinanraivausajoneuvo. Ajoneuvoja on myyty useamman maan asevoimien käyttöön, ja se on ollut tuttu näky rauhanturvaamistehtävissä.


title: RA-140 DS

text: Kriisiaikoina miinanraivausajoneuvoja käytetään omien joukkojen tukena tekemässä kulkuaukkoja joukoille. Sotatoimien päättymisen jälkeen ajoneuvoilla puhdistetaan miinakentät.


title: RA-140 DS

text: "Raisu" on rakennettu modifioidulle Pasi-alustalle. Siinä on rungon päällä ohjaamokoppi, keskimmäinen akseli on poistettu, ja laitteen peräosassa on järeä raivausroottori. Laitteesta on tehty erilaiset versiot maavoimien ja ilmavoimien käyttöön.


title: RA-140 DS

text: Ajoneuvon moottorina oli(?) turboahdettu, välijäähdytetty Deutz BF 6L 913 C/ 4-T -suorasuihkutusdiesel.


title: RA-140 DS

text: Ajoneuvon takaosassa olleen varstaperiaatteella toimineen raivaimen hydraulikäyttöisen roottorin ketjut rikkoivat tai räjäyttivät miinat. Raivaus tapahtui peruuttamalla. Korkeustunnustelu toimi täysautomaattisesti ja pyörimisnopeutta voi säätää portaattomasti 0–500 1/min välillä. Suurin raivausleveys oli 3,4 metriä ja raivausnopeus 6 km/h. Ohjaamon panssarointi suojasi räjähteleviltä miinoilta.


title: Höyrykattila

text: Höyrykattila on suljettu astia, jossa kehitetään vedestä kuumentamalla paineistettua höyryä, jota käytetään höyrykoneeen tai höyryturbiinin voimanlähteenä. Lämpöenergian lähteenä voi olla tulipesässä poltettava materiaali kuten hiili, puu tai öljy, tai jokin muu, esimerkiksi aurinko tai geoterminen lämpö. Näistä lämpöenergia pyritään siirtämään mahdollisimman suurelta osaltaan väliaineeseen, veteen. Rakenteellisista ratkaisuista riippuu, kuinka hyvin lämpö saadaan siirrettyä. Höyrykattilan hyötysuhde on yleensä 0,55–0,65. Vesi lämmitetään ja höyrystetään ja erityisesti sähkön tuotantoa varten yleensä myös tulistetaan. Sähköntuotannon lisäksi höyrykattiloita käytetään tuottamaan lämmityshöyryä erilaisiin teollisuusprosesseihin. Höyrykattila on paineastia. Vettä ainoastaan lämmittäviä kattiloita kutsutaan lämpökattiloiksi.


title: Höyrykattila

text: Höyrykattiloita on rakennettu höyrykoneisiin 1700-luvulta alkaen. Höyrykattilalla on ollut tekniikan kehittymiseen ratkaiseva vaikutus monella tapaa. Höyrykoneen osana se mahdollisti teollisen kehityksen. Toisaalta se hyvin suurena turvallisuusriskinä pakotti kehittämään valmistus- ja suunnittelumenetelmiä. Kun veden olomuoto muuttuu höyryksi, se vaatii ilmanpaineessa ja 100 °C:n lämpöisenä noin 1 600-kertaisen tilavuuden ja muodostaa silloin suuren paineen suljetussa astiassa. 1800-luvulla höyrykoneiden tehoa pyrittiin jatkuvasti parantamaan, mikä oli mahdollista nostamalla höyrynpainetta. Tämä taas johti toistuviin höyrykattiloiden räjähdyksiin. Vuosina 1870-1910 Yhdysvalloissa rekisteröitiin yli 10 000 höyrykattila räjähdystä. 1900-luvun alkupuolella höyrykattilaonnettomuuksista tuli harvinaisia terästen lujuuden kasvun, turvatekniikan ja suunnittelumenetelmien kehittymisen vuoksi. Vakuutusyhtiöt alkoivat vaatia jo 1800-luvulla varoventtiilejä höyrykattiloihin.


title: Höyrykattila

text: Yksinkertaisin höyrykattila jakaantuu seuraaviin osiin.


title: Höyrykattila

text:
Yksinkertaistettu voimalaitoshöyrykattilan toimintaperiaate on seuraava.
Kattilan tulipesässä poltetaan polttoainetta. Vapautunut lämpö siirretään veteen erilaisilla lämmönsiirtimillä. Kattilaan pumpattu syöttövesi lämmitetään ensin syöttöpainetta vastaavaan höyrystymislämpötilaan syöttöveden esilämmittimellä. Sitten kylläinen vesi johdetaan höyrystimeen, jossa se sitten höyrystyy kylläiseksi höyryksi. Voimalaitoskattiloissa kylläinen höyry vielä tulistetaan tulistimessa eli lämmitetään yli paineesta riippuvaisen höyrystymislämpötilan.
Tulistettu höyry johdetaan sitten höyryturbiiniin, joka pyörittää generaattoria, joka tuottaa sähkövirtaa. Turbiinista tuleva viilentynyt ja matalapaineinen höyry lauhdutetaan lauhduttimessa, jäähdytystornissa tai kaukolämmönvaihtimessa. Lauhde pumpataan syöttövesipumpuilla kattilan paineeseen ja syöttövesisäiliöön, josta edelleen syöttövedenesilämmittimeen.


title: Juudea

text: Juudea eli Juuda on historiallinen alue Palestiinan eteläosassa. Nimi Juuda viittaa Juudan heimoon ja sen alueelle muodostuneeseen Juudan kuningaskuntaan, Juudea puolestaan roomalaiseen maakuntaan samalla alueella. Raamatun mukaan Juudan kuningaskunnan alue koostui Juudan ja Benjaminin heimojen asuma-alueista. Juudan kuningaskunta oli Israelin kuningaskunnan ohella toinen pääosin juutalaista uskontoa noudattanut valtakunta. Juudan, Israelin, Moabin ja Edomin kuningaskunnat kävivät toistuvasti sotaa keskenään, kun ne eivät olleet egyptiläisten tai assyrialaisten alaisuudessa.


title: Juudea

text: Juuda oli kuivempaa ja karumpaa aluetta kuin Israel, joten sen asukasmäärä oli huomattavasti pienempi ja se oli Israelia heikompi. Toisaalta alue oli vuoristoisena ylänkönä paremmin suojassa valloittajilta kuin Israel, ja niinpä Juuda jäi pitempään nauttimaan itsenäisyydestä tai jonkinasteisesta autonomiasta. Juutalaisten katsotaan olevan alun perin lähtöisin Juudeasta, ja siitä on peräisin myös kansan nimi.


title: Juudea

text: Raamatun kertomuksen mukaan Juudan kuningaskunta syntyi, kun yhtenäisen Israelin kuningas Salomon kuoleman jälkeen Jerobeam sai pohjois- ja keskiosat valtakuntaa alaisuuteensa ja Salomon poika Rehobeam jäi hallitsemaan vain eteläistä osaa eli Juudaa, jonka pääkaupunki oli Jerusalem. Traditionaalisen kronologian mukaan ajoitettu arkeologinen todistusaineisto ei kuitenkaan kerro yhteisestä israelilaisesta valtakunnasta ennen Jerobeamin aikaa.


title: Juudea

text: Juudan kuningaskunta tuhoutui, kun Nebukadnessar valloitti Jerusalemin vuonna 597 eaa. ja pakkosiirsi suuren osan sen asukkaista Babyloniaan. Myöhemmin Persian kuningas Kyyros II Suuri kuitenkin salli heidän palata Juudaan. Persialaisvallan aikana Juuda sai tietynasteisen autonomian.


title: Juudea

text: Myös makkabealaisen suvun ja sitä seuranneen Herodesten suvun valtakuntaa kutsuttiin usein Juudeaksi, vaikka useimmiten olikin alueellisesti laajempi.


title: Juudea

text: Herodes Suuren aikana Juudeaksi kutsuttu maakunta ulottui Välimereltä Kuolleeseenmereen ja Palestiinan eteläiseltä rajalta noin 20 kilometriä Jerusalemista pohjoiseen. Nykyään sen mukaisesta Juudean alueesta kuuluu osia juutalaisten asuttamaan Israeliin, Länsirantaan ja pieni osa myös Jordaniaan.


title: Palestiinalaiset

text: Palestiinalaiset ovat eri heimoryhmistä koostuva ryhmä arabeja, jotka elävät Palestiinassa tai joiden sukujuuret ovat alueella. Palestiinalaisia on noin 9 395 000 (2001). Palestiinalaiset puhuvat etupäässä arabiaa, ja valtaosa heistä on sunnimuslimeja. Kristittyjä on 3–6 prosentin vähemmistö. Lisäksi pieni vähemmistö on druuseja.


title: Palestiinalaiset

text:
Vuonna 1968 palestiinalaisten kansalliskokous määritteli palestiinalaiseksi arabin, joka on asunut Palestiinassa ennen vuotta 1947, tai juutalaisen, joka on elänyt alueella ennen nykyistä sionismia seurannutta laajaa kansanvaellusta. Tätä myöhemmin syntyneistä palestiinalaisia ovat henkilöt, joiden isä on määritelmän mukaan palestiinalainen.
Suurin osa alueen juutalaisista ei kuitenkaan pidä itseään palestiinalaisiin kuuluvana etnisenä ryhmänä, koska nimitys viittaa poliittisesti ja uskonnollisesti erottuvaan ryhmään.


title: Palestiinalaiset

text: Palestiinan pakolaisuus syntyi kun Israelin itsenäistymissodan yhteydessä yli 700 000 (luku vaihtelee n. 500 000–700 000 välillä riippuen siitä mikä taho sen esittää. Suuruus on hyvä tarkistaa luotettavista lähteistä, koska tätä lukua pyritään tietyistä poliittisista syistä pitämään mahdollisimman suurena) Palestiina-mandaatin arabia pakeni tai lähti vapaaehtoisesti kodeistaan vuosina 1947–1949. Vain kymmenisen prosenttia israelilaisten valtaaman alueen arabiasukkaista jäi paikoilleen. Marraskuun 29. päivänä 1947 YK:n yleiskokous päätti äänin 33–13 jakaa Ison-Britannian Palestiinan mandaattialueen juutalaisten ja arabien kesken. Palestiinaa ympäröivät arabivaltiot eivät hyväksyneet tulosta vedoten muun muassa brittien antamiin lupauksiin täydellisestä itsenäisyydestä. Sisällissota Palestiinan arabiväestön ja nopeasti kasvaneen juutalaisväestön välillä alkoi YK:n jakoehdotuksen jälkeen vuoden 1947 lopulla. Tähän arabien mellakointiin vaikutti suuresti haj Amin el-Husseini. Israelin julistauduttua itsenäiseksi 14. toukokuuta 1948 sota muuttui Israelin ja sinne hyökänneiden arabimaiden (Transjordania, Egypti, Syyria, Libanon, Irak) väliseksi sodaksi, joka jatkui aina kevään 1949 aseleposopimuksiin saakka. Israel selvisi voittajana sekä sisällissodasta että sitä seuranneesta valtioiden välisestä sodasta. Sodan jälkeen palestinalaisten pakolaisten ei sallittu palata entisille asuinsijoilleen.


title: Palestiinalaiset

text: Jordanian asukkaista 60–80 prosenttia on joidenkin arvioiden mukaan palestiinalaispakolaisia tai heidän jälkeläisiään. Osa pakolaisista arabit evakuoivat pois tulevan sodan tieltä jo ennen kuin Israelin valtio perustettiin vuonna 1948. Osa pakolaisista pakeni sodan aikana Israelin armeijan joukkoja, ja Israel takavarikoi heiltä jääneen omaisuuden 1950. Ensimmäisen Israelin ja arabien välisen sodan jälkeen palestiinalaisia arabipakolaisia oli noin 700 000. YK:n UNRWA on rekisteröinyt 4 082 300 palestiinalaista pakolaisiksi.


title: Palestiinalaiset

text: Palestiinalaispakolaisia vuodelta 1948 eivät koske vuoden 1951 YK:n pakolaismäärittelyt. He ovat ainoa pakolaisryhmä, johon sisältyvät myös maanpaossa syntyneet pakolaisten jälkeläiset. Muilla sukupolvia maanpaossa olleilla kansanryhmillä YK:n määrittämä pakolaisen asema ei ole voimassa pakolaisten lapsilla.


title: Palestiinalaiset

text: Jotkut palestiinalaiset nimittävät itseään filistealaisiksi sen kansan mukaan, joka asutti Palestiinaa ennen muinaisten Israelin heimojen muuttoa sinne ja joilta alue on saanut nimensä. Palestiinalaisten kansallisidentiteetti muodostui vasta 1900-luvun kuluessa. Yleensäkin kaikki arabivaltiot ovat Ranskan ja Ison-Britannian siirtomaa-aikana luomia alueita ja niiden kansallisuus on syntynyt vasta 1900-luvulla. Palestiinan vapautusjärjestön (PLO) peruskirjan 1. artiklan mukaan palestiinalaiset ovat erottamaton osa arabikansaa. Palestiinalaisen identiteetin synty voidaan ajoittaa samaan aikaan, jolloin syntyi israelilainen identiteetti. Juutalaiset eivät ole koskaan kadonneet täysin alueelta, heitä on asunut siellä roomalaisajoista lähtien.


title: Kaani

text: Kaani eli "khan" on altailaisten kielten sotilasjohtajaa tarkoittava sana. Sitä ovat käyttäneet arvonimenä monet mongolilaiset ja turkkilais-tataarilaiset hallitsijat Tšingis-kaanin ajoista (1200-luvulta) lähtien.


title: Kaani

text: Arvonimi on siirtynyt turkkilais- tai mongolivalloitusten kautta myös muita kieliä puhuville Aasian kansoille. Nykyään kaani on korkea-arvoisen henkilön nimitys Intiassa, Pakistanissa ja entisen Persian alueella.


title: Kaani

text: Khan on yleinen myös sukunimenä.


title: Khan

text: Khan voi tarkoittaa seuraavia:


title: Kaksostutkimus

text: Kaksostutkimus on menetelmä, jolla pyritään identtisiä eli samanmunaisia sekä epäidenttisiä eli erimunaisia kaksosia tutkimalla selvittämään, kuinka ympäristössä ja geneettisissä tekijöissä esiintyvä vaihtelu selittää väestössä esiintyvää fenotyyppistä vaihtelua. Identtisillä kaksosilla on sama perimä, mutta epäidenttiset kaksoset jakavat keskimäärin vain puolet niistä geeneistä, joissa esiintyy vaihtelua väestössä. Tällöin identtisten kaksosten suurempi samankaltaisuus viittaa siihen, että yksilöiden väliset geneettiset erot selittävät väestössä esiintyvää tutkittavien ominaisuuksien, esimerkiksi pituuden tai painon vaihtelua.


title: Kaksostutkimus

text: Yksinkertainen esimerkki olisi tutkia kuinka suuri osuus väestössä esiintyvistä eroista pituudessa eri ihmisten välillä johtuu heidän välisistään geneettisistä eroista ja kuinka paljon eroista selittyy ympäristötekijöillä. Yksinkertaisimmillaan kaksostutkimus perustuu pelkästään identtisten ja epäidenttisten kaksosparien sisäisten korrelaatioiden vertailuun. Kehittyneempi tilastollinen mallinnus on syrjäyttänyt tämän menetelmän jo 1980-luvulla, mutta aikaisemmin se on ollut hyvin tärkeä ja tuottanut merkittäviä tuloksia monilla tieteenaloilla. Epäidenttisten ja identtisten kaksosten vertailu esimerkiksi paljasti, että geneettisillä tekijöillä on suuri vaikutus fyysisten ominaisuuksien lisäksi myös persoonallisuuteen ja moniin psykiatrisiin tauteihin, joiden aikanaan uskottiin selittyvän puhtaasti ympäristötekijöillä. Westermarck-efekti ja kaksostutkimus ovat osoittaneet, että esimerkiksi autismissa geeneillä voi olla suurempi vaikutus yksilön persoonallisuuteen kuin lapsuuden kokemuksilla.


title: Kaksostutkimus

text: Kahden viime vuosikymmenen aikana metodologinen kehitys kaksostutkimuksessa on ollut nopeaa ja erityisesti lineaariseen rakenneyhtälömallinnukseen perustuvat menetelmät ovat tulleet suosituiksi kaksostutkimuksessa. Nämä uudet menetelmät mahdollistavat geneettisten tekijöiden osuuden entistä paremman arvioinnin, mutta mikä tärkeintä, myös huomattavasti monimutkaisempien yhteyksien tutkimisen. Kehittyneillä malleilla on esimerkiksi mahdollista analysoida geneettisten tekijöiden vaikutusta useiden tekijöiden välisiin yhteyksiin ja erilaisiin kehitysprosesseihin, kuten kasvuun ja painonmuutokseen, sekä analysoida geenien ja ympäristön välisiä yhteisvaikutuksia.


title: Kaksostutkimus

text: Kymmenen viime vuoden aikana metodologinen kehitys, uudet aineistot ja lisääntynyt yhteistyö eri maiden kaksostutkijoiden välillä on nostanut kaksostutkimuksen pieneksi mutta tärkeäksi alueeksi ihmisgenetiikassa. Molekyyligenetiikan nopea kehitys on myös vaikuttanut vahvasti kaksostutkimukseen. Tulevaisuudessa geneettistä tietoa kuten geenisekvenssejä ja tietoa ehdokasgeeneissä esiintyvästä vaihtelusta tullaan yhä enemmän hyödyntämään osana kaksosmallinnusta. Esimerkkinä viimeisimmästä tutkimuksesta mainittakoon kaksostytöt, joista toiselle kehittyi leukemia. Tämä on auttanut ymmärtämään mm. lasten leukemian kehittymiseen vaikuttavia tekijöitä.


title: Kaksostutkimus

text: Kaksostutkimusten tuottama perinnöllisyysarvio tarkoittaa sitä osuutta, joka selittää fenotyyppisten piirteiden vaihtelun yksilöiden välillä tietyssä populaatiossa. Perinnöllisyyden osuus voi vaihdella nollasta yhteen. Nolla viittaa siihen, että geenit selittävät 0 % piirteen vaihtelusta populaatiossa. Arvo yksi tarkoittaa, että geenit selittävät 100 % piirteen vaihtelusta populaatiossa. Perinnöllisyysarvio selittää piirteiden vaihtelua vain populaatiotasolla, ei populaatioiden välillä eikä yksilötasolla. Jotta piirteelle voidaan laskea perinnöllisyysarvio, sen suhteen pitää populaation sisällä olla vaihtelua. Näin ollen monet voimakkaasti geenien säätelemät ominaisuudet, kuten ihmisen pää tai silmät, saavat kaksostutkimusten tuottamien perinnöllisyysarvioiden mukaan tulokseksi 0 %. Tämä johtuu siitä, että näiden ominaisuuksien välillä ei ole vaihtelua yksilöiden välillä.


title: Kaksostutkimus

text: Kaksostutkimusten tuottamia perinnöllisyysarvioita voidaan soveltaa vain siinä ympäristössä ja populaatiossa, johon se on tuotettu. Kaksotutkimuksissa oletetaan, että ympäristö pysyy olennaisten muuttujien osalta vakaana. Olennaisten ympäristötekijöiden sivuuttaminen voi johtaakin huomattaviin geneettistä perinnöllisyyttä korostaviin virhepäätelmiin. Richard Lewintonin kuuluisa esimerkki "säkillisestä siemeniä" havainnollistaa ongelmaa. Esimerkissä otetaan kaksi kourallista geneettisesti heterogeenisia siemeniä. Toinen kourallinen kylvetään ravinteikkaalle, ja toinen ravintoköyhälle pellolle. Tämän jälkeen mitataan kasvien pituus. Koska ympäristön vaihtelua populaatioiden välillä ei oteta huomioon, voidaan kasvien pituuden perinnöllisyysarvioksi saada yksi. Jos taas ympäristön vaihtelu otetaan huomioon laskee perinnöllisyysarvio nollaan.


title: Kaksostutkimus

text: Perinnöllisyysarvio ei myöskään kerro suoraan siitä, missä suhteessa ympäristötekijöillä on vaikutusta piirteen ilmenemiseen. Esimerkiksi kehitysvammaisuutta aiheuttavaa PKU-tautia eli fenyyliketonuriaa pidetään hyvin perinnöllisenä tautina, jonka kehittyminen voidaan kuitenkin estää oikeanlaisella ja varhain aloitetulla ruokavaliolla, joka sisältää mahdollisimman vähän fenyylialaniini-aminohappoa. Myös esimerkiksi psykologi David Mooren esittämä analogia lumihiutaleiden muodostumisesta maapallon napa-alueilla ilmentää asiaa. Lumihiutaleiden muodostuminen edellyttää sekä suhteellista kosteutta että alle -5 C° asteen lämpötilaa. Koska molemmilla napa-alueilla lämpötila pysyy alle viiden asteen, lumihiutaleiden muodostumiseen liittyvä vaihtelu selittyy sekä pohjois- että etelänavalla kosteuden vaihtelulla. Tämä ei tarkoita, etteikö lämpötilalla olis olennainen vaikutus lumihiutaleiden muodostumiseen. Se vain sattuu pysymään vakaana tutkituilla alueilla. Toisaalta trooppisilla alueilla kuten Costa Ricassa lumihiutaleiden muodostumista selittää ainostaan lämpötilan vaihtelu (Costa Rican vuorenhuipuilla on kylmempää). Näin ollen perinnöllisyysarvio ei kerro mitään kausaliteetista, eli geenien ja ympäristötekijöiden vaikutuksesta piirteiden kehitykseen.


title: Kalkkimaalaus

text: Kalkkimaalaus on rapatulle, kalkkilaastilla peitetylle seinäpinnalle tehty maalaus. Päälajit kalkkimaalauksessa ovat "fresco", "seccomaalaus" ja "stucco lustro" eli "hohtava stukko", joka kiillotetaan kuumilla raudoilla.


title: Kalkkimaalaus

text: Kalkkimaalauksessa käytetään sammutettua kalkkia, joka ilman hiilidioksidin avulla muuttuu kalsiumkarbonaatiksi, joten maalaus ei liukene veteen kuivuttuaan.


title: Kalkkimaalaus

text: Suomessa useissa vanhoissa kivikirkoissa, muun muassa Sauvossa, Espoossa, Hattulassa, Laitilassa, Lohjalla ja Taivassalossa on vieläkin tai on ollut kalkkimaalauksia.


title: Kansalaisvelvollisuus

text: Kansalaisvelvollisuudet ovat valtion kansalaisen velvollisuudet valtiota kohtaan.


title: Kansalaisvelvollisuus

text: Erityisesti kansalaisvelvollisuuksiin kuuluuvat lainkuuliaisuus ja uskollisuus. Usein kansalaisvelvollisuuksilla tarkoitetaan erityisesti niitä velvollisuuksia, joita valtion alueella oleskelevalla ulkomaalaisella ei ole. Tällaisia ovat muun muassa asevelvollisuus ja velvollisuus ottaa vastaan julkisia tehtäviä. Kansalaisvelvollisuuksia ovat myös vero-, oppi- ja työvelvollisuus.


title: Abu Bakr

text: Abu Bakr (, muita kirjoitusasuja mm. Abu Bekr, Abubakar, Abi Bakr, Abu Bakar; 573 Mekka – 23. elokuuta 634) oli islamin ensimmäinen kalifi (632–634).


title: Abu Bakr

text: Abu Bakr oli Muhammadin appiukko, profeetan vaimon Aišan isä. Hän syntyi Mekassa 572 jaa. arabien Quraiš-heimoon Banu Tamim -sukuun. Hän oli Profeetan hyvin läheinen seuralainen ja oli ensimmäinen aikuinen, joka hyväksyi islamin.


title: Abu Bakr

text: Hänen syntymänimensä oli "Abd-ul-Ka'ba", "Kaaban palvelija", mutta islamiin käännyttyään hän vaihtoi nimekseen "Abd-Allah", "Jumalan palvelija". Yleisimmin hänet tunnetaan kuitenkin nimellä "Abu Bakr", arabiankielisen sanan "bakr" tarkoittaessa nuorta kamelia. Hänen koko nimensä oli Abd-Allah ibn Abi Quhaafah'. Profeetta kutsui häntä myös nimellä As-Siddiq, koska hänen uskonsa oli niin vahva ja luja.


title: Abu Bakr

text: Hän myös usein henkensä uhalla suojeli Profeettaa, kuten tapauksessa jolloin Profeetta oli rukoilemassa Kaabassa ja 'Uqbah bin Abi Mu'eet otti vaatekappaleen ja yritti kuristaa sillä Profeetan. Abu Bakr näki tapahtuman kaukaa ja ryntäsi paikalle pelastamaan Profeetan. Sen johdosta Abu Bakr pahoinpideltiin, mutta kerrotaan että Abu Bakr ei välittänyt omista vammoistaan vaan huolehti vain Profeetan hyvinvoinnista.


title: Abu Bakr

text: Profeetta Muhammad on sanonut Abu Bakrista mm. seuraavaa: "Jos olisin tehnyt kenestäkään muusta kuin Jumalasta ystävääni niin olisin valinnut Abu Bakrin." Ja "Mitä tahansa jumala antoi sydämeeni niin minä annoin sen Abu Bakrin sydämeen."


title: Abu Bakr

text: Abu Bakr oli varakas ja hän kulutti omaisuuttaan vapauttaakseen orjia. Myös Bilal Al-Habashi, ensimmäinen rukouskutsun kuuluttaja, oli Abu Bakrin vapauttama orja.


title: Abu Bakr

text: Abu Bakr oli Profeetan seurana kun Profeetta pakeni vainoja Mekasta Medinaan. Hän myös oli mukana kaikissa niissä taisteluissa joissa Profeetta Muhammadkin oli. Hän myös toimi joissakin tehtävissä Profeetan sijaisena, kuten pyhiinvaelluksen (hadž) johtajana ja rukousten johtajana.


title: Abu Bakr

text: Profeetan kuoltua Abu Bakr puhui ja lohdutti muslimeita sanoin: "Oi ihmiset! Jos joku teistä palvoi Muhammadia niin tietäköön että Muhammad on kuollut. Mutta se joka palvoi Jumalaa tietäköön että Hän elää eikä koskaan kuole. Muistakaamme Koraanin sanat jotka sanoo: "Muhammad on vain Jumalan Lähettiläs, on ollut muita lähettiläitä ennen häntä. Käännättekö selkänne islamille jos hän kuolee tai hänet surmataan?"


title: Abu Bakr

text: Profeetan kuoleman jälkeen Ansarit (Medinalaiset) kokoontuivat Thaqifa Bani Saidaan. Saad Bin Abada, Ansarien johtaja, ehdotti että Kalifin tulisi olla heidän joukostaan. Moni kuitenkin oli eri mieltä ja sanoivat että Muhajiruuneilla (Mekan pakolaisilla) olisi suurempi oikeus siihen. Kun Abu Bakr kuuli mitä oli tapahtumassa hän nopeasti meni kokoontumiseen peljäten että alkaisi sekasorto. Keskustelujen jälkeen Ansarit halusivat että Kalifi olisi Muhajiruunien joukosta sillä he olivat olleet enemmän Profeetan seurassa ja läheisyydessä.


title: Abu Bakr

text: Abu Bakr pyysi valitsemaan Umar ibn al-Khattabin tai Abu Ubaida Ibn Al-Jarrahin. Mutta molemmat heistä olivat sitä mieltä etteivät he olisi sopivia Kalifiksi vaan ehdottivat Abu Bakr As-Siddiqiä Kalifiksi.


title: Abu Bakr

text: Abu Bakr ei sanonut mitään niinpä Umar otti Abu Bakria kädestä ja vannoi alamaisuuttaan tälle, näin ollen muut seurasivat Umarin esimerkkiä ja vannoivat uskollisuuden valansa Abu Bakrille. Ja niin Abu Bakrista tuli ensimmäinen Kalifi.


title: Abu Bakr

text: Abu Bakr kuoli maanantaina 25. elokuuta vuonna 634 auringonlaskun aikaan.


title: Abu Bakr

text: Abu Bakr on šiiamuslimien mukaan ylittänyt oikeutensa ja pettänyt Profeetta Muhammadin asettamalla itsensä kalifiksi. Šiianäkökulman mukaan Abu Bakr oli kelvoton opettamaan Koraania eikä hänellä olisi ollut oikeutta julistaa itseänsä kalifiksi. Šiianäkökulman mukaan Muhammädin kuoleman jälkeen laillinen johtaja oli imaami Ali ja tämä päätös oli tullut Jumalalta. Täten Abu Bakrin itsensä asettaminen kalifiksi rikkoo Jumalan määräystä ja täten se on Jumalan vastainen ja siksi myös islamin vastainen.


title: Abu Bakr

text: "Shä'bi sanoi, että Abu Bakrilta kysyttiin, että mitä tarkoittaa Kälale. Abu Bakr sanoi:" Minä vastaan tähän kysymykseen omasta päästäni. Jos vastaukseni on oikein, silloin vastaus on Jumalasta. Jos vastaukseni on väärin, se johtuu minusta ja saatanasta. Jumala ja hänen lähettiläänsä vihaavat tätä. Luulen, että sana kälale on sukua tarkoittava sana jossa ei lasketa henkilön lapsia eikä isää." Shä'bi sanoi, että hän kysyi saman kysymyksen Omariltakin kun hän oli kalifi.` Omar vastasi:" Ujostelisin Jumalaa jos en hyväksyisi Abu Bakrin päätöstä"."


title: Abu Bakr

text: Tästä on raportointi joka kertoo seuraavaa; Hafiz Abu Bakr Al-Baihaqi kertoo Abu Sa'eed Al-Khudrilta että "Abu Bakr katsoi ihmisiä eikä löytänyt Ali ibn Abi Talibia heidän joukostaan. Joten hän lähetti sanan Alille: "Oi veli ja Profeetan vävy, haluaisitko sinä että muslimeiden yhtenäisyys revittäisiin kappaleiksi?" Ja Ali vastasi, "Minulla ei ole valittamista, Oi Profeetan Kalifi." Ja heti vannoi uskollisuuden Abu Bakrille.


title: Abu Bakr

text: Ibn Kathir lisää: "Tärkeä aspekti tälle tapahtumalle on se että Ali vannoi uskollisuuden valansa heti Profeetan kuoleman jälkeen. Tämä on oikea nälökulma sillä Ali ei koskaan jättänyt Abu Bakrin seuraa."


title: Abu Bakr

text: Ali antoi valansa julkisesti puoli vuotta myöhemmin. Ibn Kathir ja muut historioitsijat ovat siinä katsantokannassa, että antamalla toisen valan julkisesti hän varmisti sen. On myös raportteja tästä useasta kirjasta ja myös kuudesta autenttisesta Hadith-kirjasta.


title: Ali

text: Ali voi tarkoittaa seuraavia:


title: Norilsk

text: Norilsk () on noin 175 365 asukkaan suljettu kaupunki Krasnojarskin aluepiirissä Venäjällä. Se on Siperian pohjoisin kaupunki ja Murmanskin jälkeen asukasluvultaan maailman toiseksi suurin napapiirin pohjoispuolella sijaitseva kaupunki. Norilskia ei ole yhdistetty maanteillä eikä rautateillä eli sinne ei pääse eikä sieltä pääse pois maateitse. Venäläisen Norilski nikel -yrityksen merkittävin kaivos ja sulattamo sijaitsevat Norilskin kaupungin alueella. Nikkeli-, kupari- ja palladiumkaivos on maailman suurin. 1920-luvulla Neuvosto-Venäjä aloitti kaivostoiminnan Norilskin alueella. 23. kesäkuuta 1935 alkoi Stalinin 1. viisivuotissuunnitelman osana Norilskin kombinaatin rakentaminen. 10. maaliskuuta 1939 kombinaatti aloitti tuotantonsa.


title: Norilsk

text: Jo Tazjoen varrelle 1600-luvulla perustetun Mangazejan asukkaat (nykyisin hylätty kaupunki on osa Jamalin Nenetsiaa) tiesivät Norilskin seudun rikkaista malmivaroista. 1860-luvulla kauppiaat rakensivat lähelle nykyistä Norilskin kaupunkia kuparin sulattamiseen sopivan laitteiston. 1919 alueella aloitettiin geologinen tutkimustyö ja 1921 geologeille valmistui ensimmäinen asuintalo. Vuonna 1935 päätettiin perustaa Norilskin kombinaatti. Vuosina 1935-55 seudun työvoima oli pääosin Norillag-vankileirin vankeja, leiri perustettiin Stalinin aikana vuonna 1935. Siellä ehti leirin toiminta-aikana olla yli 500 000 vankia. Vuosina 1935-1937 rakennettiin rautatieyhteys Jenisein varrella sijaitsevaan Dudinkan satamaan. Vuonna 1942 tehtaalla tuotettiin sen ensimmäinen nikkelitonni.


title: Norilsk

text: Vuodesta 1939 lähtien Norilsk oli työperäinen (kaupunkityyppinen) taajama ja vuodesta 1953 alkaen kaupunki.


title: Norilsk

text: Norilskin lähistöllä sijaitsee yksi maailman suurimmista nikkeliesiintymistä. Kaupungin merkittävin työnantaja on kaivos- ja metallurgian alalla toimiva Norilski nikel -suuryhtiö. Kaupungin keskeisin teollisuus on tähän liittyvää kaivos- ja sulattotoimintaa. Kaivoksista louhitaan nikkelin lisäksi kuparia, kobolttia, platinaa ja hiiltä.


title: Norilsk

text: 1978-1981 suomalaiset yritykset, mukaan lukien Outokumpu Oy, A. Ahlström Osakeyhtiö ja Rauma-Repola Oy, rakensivat osia Norilski nikelin uusista nikkeli- ja kuparisulatoista. Hankkeen aikana Norilskissa asui useita kymmeniä suomalaisia perheineen.


title: Norilsk

text:
Norilsk oli neuvostoaikana suljettu kaupunki, kunnes 1990-luvulla se päätettiin avata. Vuonna 2001 Norilsk kuitenkin suljettiin uudestaan ulkomaalaisilta, jotka saavat matkustusluvan kaupunkiin vain tiukkojen kriteereiden perusteella.
Vuonna 2005 naapurikaupunki, runsaan 50 000 asukkaan Talnah (Талнах) liitettiin Norilskiin, mikä on kaupungin asukasluvun kasvun tärkein syy vuoden 2002 väestönlaskentaan verrattuna (tuolloin 134 832 asukasta).


title: Norilsk

text: Norilsk-Talnahissa sijaitseva nikkeli-, kupari- ja palladiumkaivos on maailman suurin. Tehtaat ovat saastuttaneet laajalti alueen ympäristöä happosateilla ja savulla. Arviolta prosentti koko maailman rikkidioksidipäästöistä tulee tämän yhden kaupungin tehtaista.


title: Norilsk

text: Blacksmith Instituten mukaan Norilsk oli niin vuonna 2006 kuin vielä 2013 yksi maailman kymmenen saastuneimman paikkakunnan joukossa.


title: Älypäät

text: Älypäät ("The Young Ones") on BBC:n vuosina 1982 ja 1984 tuottama brittikomediasarja, joka kertoo neljästä saman katon alla asuvasta miespuolisesta nuoresta opiskelijasta. Sarjan käsikirjoittivat Ben Elton, Rik Mayall, Lise Mayer ja Alexei Sayle. Sarjaa ohjasivat Paul Jackson, Geoff Posner ja Ed Bye. Tuottajana toimivat Paul Jackson ja Geoff Posner.


title: Älypäät

text: Sarjan jaksojen tapahtumat sijoittuvat neljän yliopisto-opiskelijan jakamaan yhteisasuntoon. Hahmot kuvaavat stereotyyppisesti 1980-luvun Britannian nuorisoalakulttuureita sekä luokkaeroja. Sarjalle tyypillistä olivat yllättävät ja surrealistiset juonenkäänteet ja tilanteet, kuten paholaiskääpiöt ja jokaisessa jaksossa esiintyvät sekavia puhuvat käsinukke-eläimet, sekä hyvin väkivaltainen slapstick-komiikka, jossa päähenkilöt hakkaavat toisiaan erilaisilla esineillä.


title: Älypäät

text: Sarjasta tehtiin kaksi tuotantokautta, joista kumpikin sisältää kuusi jaksoa. Yhtä lukuun ottamatta jokaisessa jaksossa esiintyy jokin suosittu brittiläinen yhtye. Musiikkiesitysten johdosta ohjelma voitiin luokitella "light entertainment" -kategoriaan, minkä johdosta se sai käytettäväkseen suuremman budjetin kuin tavallinen tilannekomedia ("sitcom"). Sarjassa esiintyneitä yhtyeitä ovat muun muassa Madness (ainoana kahdessa jaksossa), Motörhead (harvinaisessa neljän muusikon kokoonpanossa) ja Dexys Midnight Runners.


title: Älypäät

text: Sarjan juuret ovat peräisin 1970-luvun ja 1980-luvun alun Lontoon koomikkopiireistä. Suurin osa näyttelijöistä saavutti suosiota esiintymällä The Comedy Store -klubilla, tunnetuimpana Alexei Sayle. Yliopistotoverit Rik Mayall ja Adrian Edmonson työskentelivät yhdessä "20th Century Coyote" -näytelmässä, joka sisälsi jo enteitä Älypäille ja heidän myöhemmille teoksilleen tyypillisestä väkivaltaisesta slapstick-komediasta. Nigel Planer esiintyi yhdessä Peter Richardsonin kanssa esityksestä "The Outer Limits", jossa hänen hahmonsa toisinaan oli hippi, vastaavasti kuin Neil Älypäissä.


title: Älypäät

text: Kun Comedy Storen suosio kasvoi, Sayle perusti yhdessä French & Saundersin sekä Arnold Brownin kanssa oman komediaklubin nimeltään "The Comic Strip" Sohoon, striptease-klubin läheisyyteen. Siitä tuli pian eräs Lontoon suosituimmista paikoista, ja Channel 4 -kanavan Jeremy Isaacs kiinnitti huomiota toimintaan. Pian Richardson sai hänen kanssaan aikaan sopimuksen kuudesta puolen tunnin mittaisesta komediaohjelmasta, joissa käytettiin komedianäyttelijöitä stand up -koomikoiden sijasta.


title: Älypäät

text: Ensimmäinen jakso sarjasta "Pilakuvat esittää" esitettiin 2. marraskuuta 1982. Samaan aikaan Britannian yleisradioyhtiö BBC havaitsi koomikkoryhmän potentiaalin ja aloitti neuvottelut Edmonsonin, Mayallin, Richardsonin, Planerin ja Saylen kanssa vastaavanlaisessa "anarkistisessa" komediasarjassa esiintymisestä. Sarjan tuottajana toimi Paul Jackson ja sen käsikirjoitti Mayall yhdessä silloisen tyttöystävänsä Lisa Mayerin kanssa. BBC pestasi käsikirjoittajaksi myös kolmannen silloisesta valtavirrasta poikenneen koomikon, Ben Eltonin, joka oli opiskellut Manchesterin yliopistossa Mayallin ja Edmondsonin kanssa. Alun perin "Miken" hahmoa piti esittää Peter Richadsonin, mutta sittemmin suunnitelmat muuttuivat. Syyksi on erinäisissä lähteissä tarjottu muun muassa erimielisyyttä Jacksonin kanssa. Hänet korvattiin Christopher Ryanilla, joka oli ryhmästä ainoa, jolla ei ollut koomikkotaustaa.


title: Älypäät

text: Sarja on saanut alkuperäisen nimensä Cliff Richardin samannimisen kappaleen mukaan. Näyttelijöiden esittämä versio kappaleesta on ohjelman tunnusmusiikkina. Ohjelman myötä Cliff Richard levytti sarjan näyttelijöiden kanssa jopa uuden version vanhasta hitistään "Living Doll". Esityksestä tehtiin myös musiikkivideo, jossa Cliff Richard lauloi ja Young Onesin hahmot ilmestyivät kuvaan vaikka väkisin. Video nähtiin myös Suomen televisiossa Yleisradion ohjelmistossa sarjan ensiesitysten aikaan.


title: Älypäät

text: Nigel Planerin esittämä "Neil" on pasifisti, hippi ja kasvissyöjä. Usein muut hahmot pakottavat hänet tekemään kaikki talousaskareet kuten ruoan valmistuksen. Ruokalistalla on hyvin usein linssipapuja. Neil hautoo itsemurhaa ja on uudessa tilanteessa aina valmis uskomaan pahimman mahdollisuuden toteutumiseen.


title: Älypäät

text: Rik Mayallin esittämä "Rick" on anarkisti runoilija, joka opiskelee sosiologiaa. Hän on huomionkipeä ja innostuu herkästi ja on muun muassa poliittisesti aktiivinen nuori. Hän ihailee Cliff Richardia. Vyvyanin esittämät epäilykset Rickin seksuaalisesta suuntautumisesta saavat hänet usein suuttumaan. Rickin periaatteet pätevät vain niin kauan kuin niiden vuoksi ei tarvitse uhrautua.


title: Älypäät

text: Adrian Edmondsonin esittämä "Vyvyan" on punk-alakulttuurin edustaja ja lääketieteen opiskelija. Hän on usein hyvin äkäinen ja väkivaltainen, kulkee seinien läpi ja rikkoo huonekaluja, toisinaan jopa syö niitä. Joskus Vyvyan kuitenkin väläyttelee ylätyylisiä sanontoja ja huolellista kieltä.


title: Älypäät

text: Christopher Ryanin esittämä "Mike" uskottelee olevansa porukan naistenmies ja "viileä" tyyppi. Hän sisustaa huoneensa naisten "sinne unohtamilla" alusvaatteilla ja nukkuu yönsä "pumpattavan barbaran" kanssa. Porukan kiistoissa kaikkein viimeisin sana on kuitenkin Miken ja se pätee.


title: Älypäät

text: Näyttelijä Alexei Sayle esittää sarjan jokaisessa jaksossa jonkinlaista sivuosaa, muun muassa puolalaista vuokraisäntää "Jerzei Balowskia" ja tämän eri sukulaisia sekä toisella tuotantokaudella muitakin hahmoja, muun muassa silmiinpistävästi Benito Mussolinia muistuttavaa poliisivoimien työhönottajaa ja eteläafrikkalaista vampyyria. Saylen osuudet ovat hyvin omintakeisia, eivätkä usein liity mitenkään jakson muihin tapahtumiin.


title: Debut

text: Debut on ennen Sugarcubes-yhtyeessä laulaneen islantilaisen Björkin ensimmäinen soololevy, joka julkaistiin vuonna 1993. Levy ylsi Billboardin listalla sijalle 61. ja on myynyt Yhdysvalloissa platinaa. Nimestään huolimatta se ei ole laulajan varsinainen debyyttialbumi - tämä kunnia kuuluu Björkin vuonna 1977 11-vuotiaana levyttämälle albumille. "Debutia" voidaan pitää Björkin läpimurtoalbumina Islannin ulkopuolella.


title: Madness

text: Madness on englantilainen ska-yhtye, joka oli erityisen suosittu 1980-luvulla. Sen perustivat Lontoossa vuonna 1976 Mike Barson, Chris Foreman ja Lee Thompson nimellä "The North London Invaders". Vuonna 1978 yhtyeeseen liittyivät keulahahmo, laulusolisti Graham "Suggs" McPherson sekä Mark Bedford ja Daniel Woodgate. Sittemmin yhtye muutti nimensä Madnessiksi Prince Busterin samannimisen kappaleen mukaan.


title: Retro Active

text: Retro Active on brittiläisen rockmusiikkia esittävän Def Leppardin kokoelma-albumi vuodelta 1993.


title: Retro Active

text: "Retro Active" julkaistiin 5. lokakuuta vuonna 1993 Mercury Records-levymerkillä, ja albumi koostuu aiemmin käyttämättä jääneistä ennen julkaisemattomista kappaleista sekä eri singlejulkaisujen b-puolista. Albumin materiaali on nauhoitettu vuosina 1984-1993. Osaan kappaleista on lisätty uusia päällekkäisäänityksiä, esimerkiksi kitarasooloja ja taustalauluja. Edellisen kymmenen vuoden aikana Def Leppard oli julkaissut vain kolme albumia – nyt yhtye halusi rikkoa tämän kaavan ja samalla palkita uskolliset faninsa sekä saattaa Steve Clarkin ajan päätökseen tyylikkäästi. Yhtenä taka-ajatuksena levyä tehdessä oli yhtyeen uuden kitaristin Vivian Campbellin ”sisäänajaminen” Def Leppardin äänitystapaan.


title: Retro Active

text: Albumin kansikuva perustuu C. Allan Gilbertin tunnettuun piirrokseen ”All Is Vanity”, jossa peilistä itseään ihaileva nuori nainen muodostaa peilikuvineen ja peilipöytineen pääkallon muodon.


title: The Young Ones

text: Young Ones tai The Young Ones voi tarkoittaa ainakin seuraavia:


title: Brittikomedia

text: Brittikomedia on yleisnimitys englantilaisille tilannekomediallisille televisio-ohjelmille. Brittiläisten tv-komedioiden tyylille ominaista on, aivan kuten muillekin tilannekomedioille, sijoittuminen jonkin määrätyn ihmisjoukon, esimerkiksi perheen, ystäväpiirin tai työpaikkaympäristön keskuuteen.


title: Brittikomedia

text: Brittiläisillä sarjoilla on kuitenkin omanlaisensa, esimerkiksi amerikkalaisista komediasarjoista poikkeava tyyli. Toisin kuin amerikkalaisissa komediasarjoissa, joita käsikirjoittavat useat henkilöt ja joissa pyritään puoleen tuntiin mahduttamaan niin monta vitsiä kuin vain mahdollista, toimii brittiläisen komedian käsikirjoittajina tavallisesti vain pari ihmistä, joskus jopa vain yksi.


title: Yrjö Nikkanen

text: Jouko Yrjö Nikkanen (31. joulukuuta 1914 Kanneljärvi – 18. marraskuuta 1985 Suoniemi, Nokia) oli suomalainen keihäänheittäjä ja olympiamitalisti. Vuoden 1938 aikana Nikkanen paransi kahdesti keihäänheiton maailmanennätystä. Jälkimmäinen ennätys kesti 14 vuotta 11 kuukautta (elokuuhun 1953).


title: Yrjö Nikkanen

text: Seuratasolla Nikkanen edusti Pölläkkälän Uraa, Kronohagens Idrottsföreningiä, Eura-Kauttuan Urheilijoita, Lielahden Urheilijoita, Tampereen Pyrintöä, Tampereen Urheilijat -38:aa ja Kanneljärven Yritystä.


title: Yrjö Nikkanen

text: Timo Sandberg on kirjoittanut 1960-luvun metsätyömiehistä kertovaan romaaniinsa "Elämänluukku" vuodelta 2009 Ykä Nikkanen -nimisen sivuhenkilön.


title: Dragontown

text: Dragontown on Alice Cooperin albumi vuodelta 2001. Kaikki kappaleet on kirjoittanut Alice Cooper yhdessä Bob Marleten kanssa. Dragontown on jatko-osa vuonna 2000 julkaistulle "Brutal Planetille" ja sen yleisilme on myös hyvin raskas. Kappaleissa on viittauksia Brutal Planetin kappaleiden hahmoihin. Itse albumin nimi taas viittaa kaupunkiin, joka on 'Brutaalin planeetan' pahin paikka.


title: Triple H

text:
Paul Michael Levesque (s. 27. heinäkuuta 1969 Nashua, New Hampshire, Yhdysvallat) on yhdysvaltalainen showpainija ja näyttelijä. Parhaiten hänet tunnetaan nimellä Triple H, joka on lyhenne hänen aiemmin käyttämästään nimestä "Hunter Hearst Helmsley". Triple H on 14-kertainen maailmanmestari: yhdeksänkertainen World Wrestling Entertainmentin mestari, viisinkertainen (WWE:n) raskaansarjan maailmanmestari ja voittanut Royal Rumblen vuonna 2002 ja 2016.TLC(09):ssä hän voitti Unified Tag Team Championship:n Shawn Michaelsin kanssa
HHH on 188 senttiä pitkä ja painaa 116 kiloa. Levesque on myös näytellyt elokuvissa "Blade Trinity ja "The Chaperone".


title: Triple H

text: Levesque on ollut naimisissa WWE:n johtajan Vince McMahonin tyttären Stephanien kanssa vuodesta 2003. Heillä on kolme tytärtä.


title: Triple H

text: Triple H debytoi vuonna 1992, ja WWF:än hän siirtyi vuonna 1995. WWF-uransa alussa hän esitti snobia "siniveristä" Hunter Hearst Hemsleytä, joka oli rikkaasta perheestä ja hemmoteltu pilalle. Uransa alussa hän pysyi pienissä single- ja push-otteluissa, kunnes hän voitti Maksu-TV-debyyttiottelunsa Hardcore Hollya vastaan. Alun vihanpidot Rikishin ja Henry Godwinin kanssa johtivat hänen nousuunsa midcardista mahdolliseksi mestariehdokkaaksi. HHH alkoi saada kannattajia taakseen laajan liikearsenaalinsa ja näyttävän lopetusliikkeensä ansiosta. Hän pääsi vauhtiin, kun hän voitti Ahmed Jonhssonin King of the Ring-turnauksen finaalissa vuonna 1997. Myöhemmin HHH muodosti tiimin Chynan, Shawn Michaelsin ja Rick Ruden kanssa, ja näin D-Generation X (tunnetaan myös lyhenteellä DX) oli syntynyt. Shawn Michaelsin loukkaannuttua vuonna 1998 Triple H otti ryhmän johtajan paikan ja samalla esitteli uudet jäsenet X-Pacin Road doggin ja Billy gunnin . Triple H johti "Porno-armeijaa" vuoden 1998 läpi ja kääntyi samalla ensimmäistä kertaa WWF-urallaan faceksi ja pian Triple H:sta tulikin yksi WWF:n suosituimmista painijoista. Noihin aikoihin Triple H voitti Intercontinental-mestaruuden Ladder-matsissa toiselta WWF:n nousevalta tähdeltä, The Rockilta. Hän ei kuitenkaan ehtinyt pitää mestaruutta kauan loukattuaan polvensa kyseisessä ottelussa. Kesäkuussa 2006 D-Generation X muodostettiin uudelleen Triple H:n ja Shawn Michaelsin voimin.


title: Triple H

text: Triple H voitti ensimmäisen maailmanmestaruutensa 23. elokuuta 1999 Mankindilta, uhattuaan aluksi rikkoa selostaja Jim Rossin käden ellei saisi sille illalle mestaruusottelua. Tästä eteenpäin HHH otteli WWF:n suosituimpia tähtiä vastaan. Hän myös omaksui itselleen nimimerkin "The Game" - ja tuolloin alkanut heel-kausi jatkui muutaman kuukauden taukoja lukuun ottamatta vuoden. 2002 ensimmäisessä Rawssa Triple H palasi facena. Vuonna 2001 HHH&Steve Austin puolustivat Tag Team-mestaruuksiaan Chris Benoitia ja Chris Jerichoa vastaan. Jericholla oli Walls of Jericho lukittu Austinille, kunnes HHH juoksi takaa murtaakseen Walls of Jerichon, mutta laskeutui ikävästi polvelleen. Hänen reisilihaksensa repesi. Triple H joutui olemaan 8 kuukautta sivussa kehästä.


title: Triple H

text: Vuoden 2000 alussa Triple H oli jo kolminkertainen maailmanmestari. Näihin aikoihin käytiin myös juonikuvio, jossa Triple H meni juonikuvioissa "naimisiin" Mr McMahonin tyttären Stephanien kanssa. Tämä juonikuvio kantoi Triple H:n uraa seuraavat pari vuotta.